text:
Ni mu biganiro byabaye kuri uyu Kane tariki 8 Nzeri 2022, aho byari byitabiriwe n'imbaga y'abatuye muri Kangondo na Kibiraro.
Ni ikibazo kimaze igihe kuko mu 2017 ari bwo Umujyi wa Kigali watangiye kubarira abari batuye muri utwo duce ingano y'umutungo wabo kugira ngo bazimurwe.
Mu 2018 bakorewe igenagaciro nubwo bamwe bagiye barihakana abandi bakaryemera.
Umuyobozi Nshingwabikorwa w'Akarere ka Gasabo, Umwali Pauline, yasabye aba baturage kwimuka kuko inzu zamaze kuzura kandi ari izabo.
Ati 'Mugomba kwimuka ni ibintu mugomba kumenya. Hari abatubwira ngo ese ko ntabona icyangombwa cya njyenyine ? Inzu zubatse mu buryo bw'amagoroba zigira amategeko azigenga. Ibyangombwa birahari, buri wese ku mazina ye, kandi ushobora kugitwara no muri banki ukagitangamo ingwate. Inzu ni izanyu ntabwo tubabeshya.'
Yakomeje agira ati 'Mu ijambo rimwe tuje kongera kubibutsa ko igihe cyo kwimuka cyageze kandi inzu zaruzuye. Zitaruzura cyari ikibazo ariko ubu zirahari.'
Ku rundi ruhande ariko abaturage batari bimuka bagaragaje imbogamizi zo kuba badahabwa ingurane ku nzu cyangwa ubutaka bwabo bafite muri aka gace ka Kangondo kugira ngo babashe kujya kugura ahandi cyangwa kwiyubakira ahandi.
Umwe muri aba baturage witwa Sahinkuye Emmanuel yavuze ko ibiri kuba byose biri guterwa n'ubuyobozi buri gutsimbarara ku ngurane y'inzu mu gihe hari umwe mu myanzuro ya Njyanama y'Akarere ka Gasabo wemeza ko n'ukeneye ingurane y'amafaranga agomba kuyahabwa , ati'' Ba Nyakubahwa Bayobozi mureke kwica amategeko arimwe muyashyiraho''
Akomeza asaba ubuyobozi kuborohereza ushaka ingurane y'inzu akayihabwa ndetse n'ushaka iy'amafaranga akayibona ndetse ko ari ubutumwa bifuza ko bwagera kuri Perezida Kagame ati'' Rwose mureke gukomeza kugumura aba baturage mubangisha n'ubuyobozi , ntabwo aribyo ''
Undi witwa Shikama avuga ko abantu ubuyobozi bufitanye nabo amasezerano yo kujya gutura mu Busanza bubazi bityo ko abatazahitamo indishyi ikwiye y'inzu bazahabwa indishyi ikwiye y'amafaranga.
Ati'' Naho uriya uri kutujijisha ngo Nyakubahwa Perezida wa Rebupulika ari kutwubakira amazu yimubeshyera, Isi yose ibimenye batagira ngo Perezida niwe uri kurenganya abaturage ba Nyarutarama, ni ishoramari ryabizanyemo ruswa na Komisiyo''
Undi muturage avuga ko ubuyobozi bushaka kubateranya na Leta kuko niba bavuga ko umuturage uzanga kwimuka azaba yigometse kuri Leta ndetse ko azakuriranwa n'Itegeko , ati'' Ese Umuyobozi we wimuye umuturage ku ngufu atamuhaye ingurane ikwiye , Itegeko rizamukurikirana ni irihe ? ''
Karegeya nawe utuye muri Kangondo ya Kabiri avuga ko hari n'abantu bimuwe bivugwa ko ari amanegeka kandi mu byukuri ari ahantu hazakoreshwa n'umushoramari bityo ko ari abantu bazanya akaboko karekare mu mitungo abaturage baruhiye.
KANGONDO : Tuzatera akabariro gute turyamanye n'abana ? Mwibeshyera Perezida Kagame si we uturenganya
Source : http://www.ukwezi.rw/1-1/Amakuru-anyuranye/article/VIDEO-Mu-mvugo-ikakaye-Abaturage-ba-Bannyahe-barashinja-ubuyobozi-kubeshyera-Perezida-Kagame-no-kubagumura


c: text/html

text:
Isomo rya 1: Mika 7,14-15.18-20
Ragira umuryango wawe n’inkoni yawe, ari wo bushyo wahaweho umurage, busigaye ari bwonyine rwagati mu ishyamba ry’inzitane, maze burishe muri Bashani n’i Gilihadi, nk’uko byahoze kera! Wongere utugaragarize ibitangaza, nk’iby’igihe utuvanye mu gihugu cya Misiri! Mbese wagereranywa n’iyihe Mana, wowe wihanganira icyaha, ukirengagiza ubugome? Urukundo ugirira udusigisigi tw’umuryango wawe rutuma udakomeza kuwurakarira, ahubwo ugashimishwa no kutugirira impuhwe. Tugaragarize bundi bushya impuhwe zawe, unyukanyuke ibicumuro byacu, kandi ibyaha byacu byose ubirohe mu nyanja! Yakobo uzamugaragarize ubudahemuka bwawe, na Abrahamu umwereke ineza yawe, nk’uko wabirahiye abasekuruza bacu kuva mu bihe bya kera.
Zaburi ya 102 (103),1-2,3-4,9-10,11-12
Mutima wanjye, singiza Uhoraho,
n’icyo ndi cyose gisingize izina rye ritagatifu ,
Mutima wanjye, singiza Uhoraho,
kandi ntiwibagirwe na kimwe mu byo yaguhaye!
We ubabarira ibicumuro byawe byose,
akakuvura indwara zawe zose ;
we warura ubugingo bwawe mu mva,
akagutamiriza ubutoneshwe n’impuhwe.
Ntatongana ngo bishyire kera,
Ntarwara inzika ubuziraherezo;
Ntaduhana bihwanye n’ibicumuro byacu,
Ntatwihimura akurikije amafuti yacu.
Uko ijuru ryisumbuye kure hejuru y’isi,
Ni ko impuhwe ze zisagiranira abamutinya;
Uko uburasirazuba butandukanye n’uburengerazuba,
Ni ko adutandukanya n’ibicumuro byacu.
Ivanjili ya Mutagatifu Luka 15, 1-3.11-32
Nuko abasoresha n’abanyabyaha basanga Yezu bose, bashaka kumwumva. Abafarizayi n’abigishamategeko batangira kwijujuta, bavuga bati «Uyu muntu ko yakira abanyabyaha akanasangira na bo!» Nuko Yezu abacira uyu mugani, ati «Umugabo yari afite abahungu babiri. Umutoya abwira se ati ‘Dawe, mpa umunani ungenewe.’ Nuko se abagabanya ibye. Hashize iminsi mike, umutoya akoranya ibye byose, ajya mu gihugu cya kure. Nuko ahatagaguriza ibye yibera mu maraha. Amaze kubitsemba byose, muri icyo gihugu hatera inzara ikaze, nuko aratindahara. Ni bwo agiye gusaba akazi umuturage w’icyo gihugu, amwohereza kuragira ingurube mu isambu ye. Yifuzaga kuba yahemburwa n’ibishishwa ingurube zaryaga, ariko ntihagire ubimuha. Bigeze aho, aribwira ati ‘Nyamara se kwa data hari abakozi bangana iki barya bakanabisigaza, naho jyewe nicirwa n’inzara hano! Reka mpaguruke nsange data, mubwire nti: Dawe, nacumuye ku Mana no kuri wowe. Singikwiriye kwitwa umwana wawe, none ngira nk’umwe mu bakozi bawe.’ Nuko arahaguruka asanga se. Akiri kure, se aramurabukwa, yumva impuhwe ziramusabye. Ariruka ajya kumugwa mu nda, aramuramutsa amusomagura. Nuko umwana aramubwira ati ‘Dawe, nacumuye ku Mana no kuri wowe, singikwiriye kwitwa umwana wawe.’ Naho se abwira abagaragu be ati ‘Vuba, muzane ikanzu nziza cyane muyimwambike, mumwambike n’impeta mu rutoki n’inkweto mu birenge. Muzane ikimasa cy’umushishe, mukibage, turye twishime, kuko uyu mwana wanjye yari yarapfuye, none yazutse; yari yarazimiye, none yatahutse!’ Nuko batangira kwishima. Icyo gihe umwana we w’imfura yari mu murima. Arahinguka, ageze hafi y’urugo yumva baririmba, umudiho ari wose. Nuko ahamagara umwe mu bagaragu, amubaza ibyo ari byo. Undi aramusubiza ati ‘Ni murumuna wawe wagarutse; none so yabaze ikimasa cy’umushishe, kuko yamubonye ari mutaraga.’ Aherako ararakara, yanga kujya mu rugo. Se arasohoka, aramuhendahenda ngo aze. Nuko abwira se ati ‘Reba imyaka yose maze ngukorera; nta n’itegeko ryawe na rimwe ndengaho, nyamara ntiwigeze umpa n’agahene ngo ngasangire n’incuti zanjye. None uriya muhungu wawe wagarutse amaze kumarira ibintu byawe mu ndaya, ube ari we ubagishiriza ikimasa cy’umushishe!’ Nuko se aramusubiza ati ‘Mwana wanjye, wowe iteka tuba turi kumwe, kandi ibyanjye byose ni ibyawe. Ariko byari ngombwa rwose ko dukora umunsi mukuru, tukishima, kuko uriya muvandimwe wawe ureba yari yarapfuye none yazutse, yari yarazimiye none yatahutse!’»

robotstxt: allowed

filter: keep


text:
Isomo rya 1: Ibarura 24,2-7.15.17a,b,c
Umuhanuzi Balamu w’umunyamahanga yari yaje kuvuma Israheli. Yubuye amaso abona Abayisraheli bashinze ingando, buri nzu iri ukwayo. Umwuka w’Imana umusakaramo, maze abahanurira muri iki gisigo agira ati: «Arabivuze Balamu mwene Bewori, arabivuze umugabo ureba akageza kure, arabivuze uwumva amagambo y’Uhoraho, akabona ibyo Uhoraho amweretse, maze yaba yatwawe mu Mana, amaso ye agafunguka! Mbega amahema yawe, Yakobo, ngo araba meza, kimwe n’ingabo zawe, Israheli! Ameze nk’amazi atemba ava mu isumo, ameze nk’ubusitani bwo ku nkombe y’uruzi, ameze nk’imisaga yiterewe n’Uhoraho, cyangwa amasederi yo ku nkombe y’umugezi. Ni nk’amazi yarenze imiyoboro, agasendera mu mbuto. Umwami wa Israheli azaganza Agagi, maze ingoma ye isagambe.» Nuko yongera kubahanurira muri iki gisigo agira ati «Ndabivuze Balamu mwene Bewori, ndi umugabo ureba nkitegereza. Ibizaba ndabyiyumvira nyamara si ibya vuba, ndabyitegereza ariko ntibindi bugufi: mu nzu ya Yakobo hazavuka inyenyeri, mu muryango wa Israheli hazaboneka inkoni y’ubwami.»
Zaburi ya 24 (25), 4-5ab, 6-7,8-9,10.14
Uhoraho, menyesha inzira zawe,
untoze kugenda mu tuyira twawe.
Nyobora mu kuri kwawe kandi ujye umbwiriza,
kuko ari wowe Mana nkesha umukiro wose.
Uhoraho, ibuka ineza n’urukundo
Wagaragaje kuva kera na kare.
Ntiwite ku byaha n’amafuti nakoze nkiri muto,
Ahubwo unyiteho ukurikije impuhwe zawe,
Ugirire ubuntu bwawe, Uhoraho.
Uhoraho agwa neza kandi ni indakemwa,
ni cyo gituma abanyabyaha abagarura mu nzira nziza.
Abiyoroshya abaganisha ku butungane,
abacisha make akabatoza kunyura mu nzira ye.
Amayira yose y’Uhoraho ni urukundo n’ubudahemuka,
akabigirira abakomera ku isezerano rye no ku mategeko ye.
Ibanga ry’Uhoraho ribwirwa abamutinya,
maze akabamenyesha isezerano rye.
Ivanjili ya Mutagatifu Matayo 21,23-27
Igihe amaze kwinjira mu Ngoro ariho yigisha, abatware b’abaherezabitambo n’abakuru b’umuryango, baramusanga bati «Ibyo ubikoresha bubasha ki? Ni nde waguhaye ubwo bubasha?» Yezu arabasubiza ati «Reka nanjye ngire icyo mbabaza; nimukimbwira nanjye ndababwira inkomoko y’ububasha nkoresha ibyo. Batisimu ya Yohani yaturukaga he? Ni mu ijuru cyangwa se ni ku bantu?» Ariko bo baribwira bati «Nidusubiza tuti ‘Ni mu ijuru’, aratubwira ati ‘Mwabujijwe n’iki kumwemera?’ Naho nidusubiza ngo ‘Ni ku bantu’, ntidukira rubanda kuko bose bahamya ko Yohani ari umuhanuzi.» Basubiza Yezu bati «Ntitubizi.» Na we arabasubiza ati «Nanjye ni uko, simbabwira inkomoko y’ububasha nkoresha ibyo.»


text:
IVANJILI YA MATAYO 10,24-33
Muri icyo gihe, Yezu yabwiye Intumwa cumi n’ebyiri ati “Umwigishwa ntasumba umwigisha we, n’umugaragu ntasumba shebuja. Ahubwo umwigishwa nabe nk’umwigisha, n’umugaragu amere nka shebuja, maze ibyo bibe bihagije. Niba nyir’urugo baramwise Belizebuli, bazavuga iki ku bo mu rugo rwe? Ntimukabatinye rero kuko nta kintu gihishe kitazagaragara, nta n’igihishiriwe kitazamenyekana. Icyo mbabwiriye mu mwijima muzakivugire ahabona; icyo mbongorereye ahiherereye, muzagitangarize ahirengeye. Ntimugatinye abica umubiri, ariko badashobora kwica ubugingo; ahubwo mutinye Ushobora kuroha ubuzima n’umubiri icyarimwe mu nyenga y’umuriro. Mbese ibishwi bibiri ntibigura igiceri? Nyamara nta kigwa hasi muri byo, So atabishaka! Naho mwebwe, imisatsi yo ku mutwe wanyu yose irabaze! Ntimugatinye rero : mwebwe murushije agaciro ibishwi byinshi. Umuntu wese uzanyemera mu maso y’abantu, nanjye nzamwemera imbere ya Data uri mu ijuru; naho uzanyihakana mu maso y’abantu, nanjye nzamwihakana mu maso ya Data uri mu ijuru.”


text:
Mu buzima bwa buri munsi umuntu akenera amaraso kugira ngo abashe kubaho, kubera ko ariyo afasha mu gutwara umwuka mwiza(Oxygen) ari nawo duhumeka, mu bice bitandukanye by’umubiri , bityo bigafasha ingingo zose z’umubiri gukora neza.
Nkuko amaraso ari ingenzi, iyo abaye make mu mubiri bigira ingaruka zikomeye ku buzima bw’umuntu, bikaba byanamuviramo gutakaza ubuzima mu gihe atihutiye kujya kwa muganga ngo akurikiranwe.
Uku kugabanuka kw’amaraso mu mubiri, bituruka ku igabanuka rya Hemogolobine (Hemoglobin), izi zikaba ari Poroteyine(Protein) zikungahaye ku Butare cyangwa Iron mu ndimi z’amahanga, ziboneka mu nsoro zitukura z’amaraso.
Iri gabanuka, rishobora guterwa n’umunaniro (Stress), guhangayika, kumara igihe kinini wicaye, cyangwa kutifashisha amafunguro afasha umubiri gukora neza, ibi byose bikagira uruhare runini mu mikorere mibi y’umubiri.
Bimwe mu bimenyetso bizakubwira ko wahuye n’iki kibazo, harimo guhora unaniwe, gucika intege, kuribwa umutwe ndetse no guhumeka gahoro.
Iyo Hemogolobine zigananyutse ku kigero cyo hejuru nibyo bitera indwara yo kubura amaraso izwi nka Anemiya(Anemia).
Iyi ndwara yo kugira amaraso make mu mubiri, iyo imaze kukwibasira, akenshi uzabibwirwa no guhorana umunaniro ukabije, guteraguza k’umutima, kuribwa umutwe, guhindagurika k’umuvuduko w’amaraso ukajya ku gipimo cyo hasi cyangwa icyo hejuru(Low blood pressure or high blood pressure).
Ushobora kandi Guhorana ubukonje mu mubiri, guhumeka insigane, kugira isereri, kubura ubushake bwo kurya (Loss of Appetite) no gutakaza ibiro nta mpamvu.
Usibye kujya kwa muganga igihe uhuye n’iyi ndwara, hari n’andi mafunguro yagufasha kuyikumira cyangwa guhangana nayo kugira ngo ushobore kuyikira.
- Kwibanda cyane ku bikungahaye ku butare (Iron)
Urugero ruri hasi rw’ubutare ni kimwe mu bitera kugira urugero rwa Hemogolobine ruri hasi. Ibipimo ngenderwaho(Recommended dietary allowances) bivuga ko Igitsina gabo kuva ku myaka 19 kugera kuri 50 bakenera Ubutare bungana na Miligarama 8, mu gihe abagore bari hagati y’iriya myaka bakenera Miligarama 18.
Ni ingenzi cyane rero kurya buri munsi amafunguro akungahaye ku butare nk’ibishyimbo, imboga rwatsi, umwijima, tofu, amashaza, inyama, amafi, amagi, Epinari n’ ibindi.
2. Ibikungahaye cyane kuri Vitamini C
Vitamini C ni ingenzi cyane mu kwinjiza Ubutare mu mubiri. Kuba umubiri udafite ubushobozi buhagije bwo kwinjiza ubwawo ubutare ni kimwe mu bituma wifashisha iyi vitamini kugira ngo iwufashe kwihaza ku butare.
Amwe mu mafunguro akungahaye kuri iyi vitamini ushobora kwifashisha ni Amacunga, indimu, inyanya, inkeri n’ izindi mbuto bimeze kimwe (berries), urusenda, poivron n’ibindi.
3. Ibikize kuri Folic Acid
Folic Acid cyangwa se Vitamini B9, ni Vitamini yitabazwa mu ikorwa ry’insoro zitukura z’amaraso mu mubiri. Iyo umubiri ufite urugero ruri hasi rwa Folic acid bitera kugira urugero ruri hasi rwa Hemogolobine.
Amafunguro ibonekamo cyane ni ibishyimbo byumye, ubunyobwa, Broccoli, imineke, inyama y’umwijima, imboga rwatsi n’ibindi.
4. Imboga
Imboga nk’Imbwija, imboga rwatsi, Epinari, Seleri n’ izindi zikungahaye cyane ku butare na folic acid bifasha mu ikorwa ry’insoro zitukura z’amaraso, bityo zikagira uruhare rukomeye mu kongera urugero rwa hemogolobine
5. Beterave
Kuba Beterave zikungahaye cyane ku butare, folic acid, Potasiyumu na Fibre, ni kimwe mu biziha ubushobozi bukomeye mu gufasha umubiri kongera urugero rwa hemogolobine, ibi bikagufasha gutuma amaraso yawe ahora ku rugero rukwiye.
6. Watermelon
Watermelon ni imbuto nziza cyane zifasha kongera urugero rwa hemoglobin, ahanini bitewe nuko zikize cyane ku butare na vitamini C bituma kwinjiza ubutare mu mubiri bikorwa neza kandi mu buryo bwihuse.
7. Inzuzi z’ibihaza
Inzuzi z’ibihaza zibonekamo urugero rukenerwa ku munsi rw’ ubutare(miligarama 8) ndetse na kalisiyumu(Calcium), Manganese na Manyeziyumu(Magnesium) bihagije.
Niba waragiye kwa muganga bakakubwira ko ufite ikibazo cy’amaraso make, ni byiza gukoresha cyane ibi twavuze haruguru, gusa na none ushobora kwifashisha izindi nyunganiramirire zifasha kongera amaraso mu mubiri nka Compound marrow powder, Spirulina plus capsule, Protein powder, Vitamin C capsules n’ibindi.


text:
“Dukwiye kugira ubwenge bw’Imana” Gahamanyi Jean Baptiste
Kuri iki cyumweru tariki ya 24/03/2019 muri CEP UR Huye mu materaniro hari umwigisha witwa Gahamanyi Jean Baptiste, umukristu wo ku mudugudu Gahogo-Ruvumera muri Muhanga yigishishe ijambo ry’Imana rifite intego ivuga ngo KUGIRA UBWENGE yifashishije Ijambo riboneka muri bibiliya Imigani 3.21-22, 9.7-9 akomeza avuga cy’umubwiriza avuga ko Igitabo cy’Umubwiriza ni igitabo cyuje ubwenge kandi gitinywa na benshi kuko intego yacyo ivuga ko ibintu byose ari ubusa, ibyo bigatuma batabona uko basobanura ubwo busa nyamara ni uko iyo mikorere yose iba itarimo Yesu ni kimwe rero n’imigani. Iki gitabo rero kigaragaza kwicuza kwa Salomo nyamara nta n’icyo afite yahindura ku byo yakoze (nta kintu kibabaza nko kwicuza ibyo utagifite guhindura). Ni ukuri iyo ubuze ubwenge Imana iragusezerera kuko ni ubutunzi itanga nta n’uwubusabye nk’impano yayo n’ikimenyimenyi mu gusenga kwa benshi ibasezeranya ubwenge abatabizi bakibwira ko ibapfobeje. Ese niba umuntu yaba afite ubwenge bwo kuba ataha akazi umusazi, mwibwira ko Imana ari yo yaha imirimo abantu batazi ubwenge? Kuko akenshi umunyabwenge agaragarira mu mvugo, imikorere… Ubu bwenge ni uburinzi bw’ubufite, iyo utabufite ugwa mu moshya bikaba byanagutera kurenganya Imana kandi ari wowe wizize. Umuririmbyi aravuga ati “Nuntunganiriza ubwenge nzanezerwa nzaguhimbaza…” kuko akenshi iyo umuntu akoreye Imana nta bwenge afite ntaba akiyihesha icyubahiro ahubwo arakiyiyambura, yooo Birababaj pe!!! Icyiza ni uko iyo Imana iguhaye ubwenge nta kindi wayiburana kuko byose ubikora mu gukiranuka. Imiruho myinshi abntu bafite ayiterwa no kutagira ubwenge, reba nawe umuntu akajya mu ishyamba akikorera inginga y’igiti ngo ari gusengera umugabo / umugore wamusize (ariko akongeramo ati “Mana sinzongera kumutuka” Umuswa agaragarira mu gupanga imishinga miremire atazarangiza: Yiruka yinjira aza gukizwa akiruka asohoka ajya mu byaha, atangira yemye agasoza yicaye. atangira yiyima( umukobwa yabwirwa ati “uzaze kunsura, na we ati ‘oya ndi umurokore’ “agasoza yitanze wese.) Nta munyabwenge ujya ukopera abaswa: kuri ubu umubwirizabutumwa akikora ati “Yesu ni umutipe ukaze” akabwiriza ataka umugore we muremure, w’inzobe… Abahanzi bose ki, indirimbo zabo ntiwamenya aho bazihimbira. Umwe ati “Satani ashishimure ingutiya, Imana itudodere iribaya, ese ubu ni ubuhe butumwa?” Kutagira ubwenge buteza intambara kandi izo ntambara zigatuma abantu badindira ndetse bakanasubira inyuma kurenzaho kuko n’Imana ubwayo iba iri mu murimo wo kukemura ayo makimbirane nta bindi yabakorera. Byaba ari nko gutera aho utatemye ibyatsi. Mu bumana bw’Imana ntabwo yasangira umuntu na Satani, Satani we yakureka ugakorera Imana ikajya ikwifashisha mu biraka ariko Imana yo ntiyakwemera ko uyikorera ukorera na Satani. Yewe mwana muntu saba ubwenge kandi ubukurikire rwose. Nk’uko urukundo ruri, rutuma umuntu asohoza amategeko yose y’Imana ni na ko ubwenge bufasha ubufite kunezeza Imana. Shaka ubwenge ni bwo uzagubwa neza mu buzima bwawe bwa buri munsi kandi niba udafite ubutanga ubanze umwizere by’ukuri nta kabuza azaguha ibyakugirira umumaro.
1,362 total views, 2 views today
1 COMMENTS
-
Biradukwiye ko dusaba ubwenge buva Ku Mana


text:
RWANDA, kuva ku ntambara kugera kw’itsembabwoko
Politiki z’ubugizi bwa nabi mu Rwanda (1990-1994)
André Guichaoua
N’ubwo hamaze kwandikwa ibitabo byinshi kw’itsembabwoko ryibasiye Abatutsi mu Rwanda muri 1994, haracyariho byinshi bitazwi ku byabanjirije iryo shyano—cyane cyane ibijyanye n’intambara n’imyiryane yo kumaranira ubutegetsi yayogoje igihugu guhera muri 1990—n’uburyo yagenze.
Bityo rero haba mu makuru yerekeye ubutabera, politiki se cyangwa imibanire y’ibihugu, usanga impaka za « ngo turwane » zikomeza gushyamiranya abayobozi bo mu rwego rwa leta, imiryango mpuzamahanga, itangazamakuru cyangwa impuguke zaminuje hakurikije aho buri wese abogamiye ku ruhande rw’abahoze barwana [leta na FPR].
André Guichaoua, umwe mu mpuguke kabuhariwe mu byerekeye akarere [k’ibiyaga bigari] wari mu Rwanda mu minsi ya mbere y’itsembabwoko, atangaza muri iki gitabo umusaruro w’ubushakashatsi yakoze kuri ayo marorerwa mu myaka cumi n’itanu ishize.
Ashingiye ku makuru n’inyandiko yakoresheje mu buhamya bwe nk’umutangabuhamya w’impuguke mu nkiko zinyuranye [zirimo na TPIR], André Guichaoua atanga muri iki gitabo umuganda w’ingenzi mu mateka y’intambara n’itsembabwoko.
Ku ngingo nyinshi zivugwa mu gitabo no mu migereka ikurikira, ni byiza ko abasomyi bazaterera akajisho ku rubuga murandasi rwitwa http://genevaconference-tpir.univ-paris1.fr/
ruriho inyandiko z’umwimerere, amajwi n’amashusho (mu gifaransa n’icyongereza) by’ibyavugiwe mu nama yari igamije gusuzuma ibyagezweho n’Urukiko TPIR [rw’Arusha] yateguwe n’umwanditsi w’iki gitabo iteranira i Genève [soma Jeneve] kuva ku ya 9 kugeza ku ya 11 Nyakanga 2009. Iryo koraniro ryatewe inkunga n’ishami rishinzwe ububanyi n’amahanga mu Busuwisi n’Urukiko TPIR [rw’Arusha], riyoborwa n’Ikigo cya Kaminuza ya Paris 1 Panthéon-Sorbonne cyigisha iby’amajyambere n’imibereho y’abaturage n’Ishami rya IHEID i Genève ryigisha amategeko mpuzamahanga yo kugoboka abari mu kaga no kurengera uburenganzira bw’ikiremwamuntu.
Mushobora kandi gusanga incamake y’iki gitabo ku rubuga rw’icapiro Les Editions La Découverte.
André Guichaoua,
ni impuguke mu bibazo by’akarere k’Afurika y’Ibiyaga Bigari, akaba Mwalimu muri kaminuza ya Paris 1 Panthéon-Sorbonne.
Mu bindi bitabo yanditse harimo icyitwa Rwanda 1994. Les politiques du génocide à Butare [Rwanda 1994. Politiki z’itsembabwoko i Butare] (Karthala, 2005).


text:
Ubucuruzi
ubuziranenge ubanza, kumenyekana mbere, ubunyangamugayo mbere, tekereza ubwoko bwibicuruzwa byujuje ubuziranenge muri societe, kandi bikorere inganda zose.
Serivisi
Tanga ibyuma byujuje ubuziranenge hamwe nibicuruzwa bifitanye isano, kandi uharanire gutanga ibicuruzwa byihariye na serivisi zo murwego rwo hejuru.
Ubwiza
Sobanukirwa neza ibyifuzo byabakiriya, ukore inshingano zabo kandi ntugire icyo ubitandukanya, kora uko ushoboye, kandi ukomeze kwiteza imbere.
Igitekerezo
Isosiyete ikurikiza filozofiya yubucuruzi y "abakiriya mbere, komeza imbere", guha abakiriya bacu serivisi nziza.


text:
Iyi vanjiri yadusubiriyemo ubuhanuzi bwa Izayi nkuko bwasomwe na Yezu mu isengero ry’iwabo I Nazareti ku munsi w’isabato. Aya masomo bakunze kuyasoma iyo batanze ubupadiri, ni mu gihe kuko natwe uyu munsi turazirikana kuri ubwo buntu twagiriwe tutari tubikwiye. Ni ingabire dutwaye mu tubindi tumeneka ubusa, tugomba kwigengesera kugira ngo tutaba ba mukandori b’iki gihe. Uyu munsi rero turasaba guhorana umurava n’ishyaka mu butumwa bwacu bwa gisaseridoti. Roho wa Nyagasani akomeze adutwikire, wa wundi uduha ingabire ze zirindwi dukeneye mu bukristu bwacu, dukeneye ku butumwa bwacu. Utazifite, ubupadiri bwe buhinduka akazi gasanzwe, twaba turi abanyabyago kuko ako kazi nta mushahara kagira, twaba dukorera ubusa nako twaba turi nk’abashomeri, ariko iyo dufite uwo Roho w’Imana, ubupadiri bwacu buba ubutumwa, tukaba dukorera ubuntu buziturwa cyangwa dukorera Imana n’abantu, dukorera ijuru. Ingabire y’Ubuhanga idufasha kumenya igifite agaciro mu bya Roho, n’uburyo twagishyigikira; Ingabire y’Ubwenge ijijura imitima yacu, ku byerekeye ubwami bw’ijuru; Ingabire y’Ubujyanama itumurikira mu mirimo yacu ya gisaseridoti; Ingabire y’Ubudacogora idutera ubutwari mu butumwa bwacu, ndetse tugahitamo gupfa aho guhemukira Roho Mutagatifu; Ingabire y’Ubumenyi itwereka ububasha n’ubuntu bw’Imana, ikadufasha kumuyoboka tumwizeye; Ingabire y’Ubusabane ku Mana iradufasha, ikadutoza kugira umutima w’umupadiri mwiza, ku Mana umubyeyi wacu, no kwifata neza igihe dusenga cyangwa turi mu butumwa; Ingabire y’Icyubahiro cya Nyagasani idufasha kuzirikana amaherezo yacu no guha icyubahiro gikwiye Imana Umubyeyi wacu. Roho wa Nyagasani udutwikiriye agomba gusanga tworohereye kugira ngo abone aho amenera, nyamara hari igihe asanga turi imitamenwa cyangwa twambaye imitamenwa, yakubitaho agataruka, yakoraho agashya cyangwa akababwa. Roho wa Nyagasani yagombye gusanga tuyagirana, yadukubitaho tukarushaho kuyagirana, urwo rumuri rwagera no ku bandi batwegereye.
Yezu yagize ati: “Yansize amavuta y’ubutore”, mu Kinyarwanda baravuga ngo: “baragusiga nawe ukinogereza”. Twarasizwe twinogereze rero. Twinogereza dusenga, twinogereza duhabwa kenshi kandi neza amasakramentu tukanayatanga ku buntu, twinogereza tugira ibikorwa by’urukundo, twinogereza twitwara neza. Ayo mavuta twasizwe si abonetse yose, ni ya yandi ahumura neza, ni ya yandi twisiga tumaze gukaraba, ni ya yandi aturinda umwera, atuma tudahandana, ya yandi atuma tuba ingingo nzima zigororotse, ya yandi atuma duhumura neza tugakwiza hose iyo mpumuro nziza, twirinda gukwiza hose umwuka mubi uhumanya isi yacu, ni amavuta y’ubutore, ntabwo twitora, bikadusaba rero kwitwara nk’intore nziza idacuragura, itabusanya n’uwayitoye kandi akanaguterera, ihuza nawe injyana kandi ikikiriza iyatewe, ntitwiterere iyacu tubaho ubusaseridoti bwacu uko dushatse budafite aho buhuriye n’ubusaseridoti bwa Yezu cyangwa n’uko Kiliziya ibushaka. Twitware gitore, tubeho gitore, tuvuge gitore, tubereho gutahira no gucira umugara uwadutoye atwizeye. Impamvu y’uko gutwikirwa na Roho wa Nyagasani, impamvu y’iryo sigwa ry’amavuta ni ubutumwa twahawe: Kugeza Inkuru Nziza ku bakene, gutangariza imbohe ko zibohowe, gutangariza impumyi ko zihumutse, gutangariza abapfukiranwaga ko babohowe no kwamamaza umwaka w’impuhwe za Nyagasani.
Bavandimwe basaseridoti, tugomba guhora twamamaza mu magambo no mu ngiro umwaka w’impuhwe. Buriya butumwa bwa Yezu ni bwo bwacu! Abakene tubakirisha ubukungu bwo ku mutima. Impumyi tuzihumura k’umutima no ku mubiri, imbohe n’abapfukiranwa tubahe ubwigenge bw’abana b’Imana.
Yezu amaze gusoma yabumbye igitabo, maze arababwira ati: “Ibiri mu isomo mumaze kumva, mumenye ko byujujwe uyu munsi”. Ngicyo icyo duhamagarirwa, ijambo ry’Imana ntirigomba guhera mu kirere, ntirigomba guhera mu nyuguti cyangwa mu bitabo, Ijambo ry’Imana rigomba kwinjira mu buzima bwacu, rikaba akabando twitwaza. Ni byo twabwiwe igihe duhabwa ubupadiri, ati: “Ijambo ry’Imana mwakiranye ibyishimo, murashishikarire kurigeza kuri bose, mwemere ibyo musoma mu Gitabo Gitagatifu, ibyo mwemera mubyigishe, n’ibyo mwigisha mwihatire kubikurikiza mu migirire yanyu”. Murumva rero ko tugomba kuzuza Ijambo ry’Imana, ku buryo natwe nyuma ya buri vanjiri dusomeye abakristu, twavuga tuti: “Ibiri mu isomo mumaze kumva, mumenye ko byujujwe uyu munsi muri njyewe”. Iyi mvugo tuyirekere abafarizayi b’igihe cyaYezu: “mukore ibyo mbabwiye ariko ntimukore nk’ibyo nkora”, Imvugo yacu ibe ingiro.
Umunsi wa Misa y’amavuta ni umunsi w’ubusaserdoti bwacu, ni umwanya Kiliziya iduha kugira ngo twibutswe kwita ku butumwa bwacu kandi tugasubira no mu masezerano yacu ku mugaragaro. Natekereje nsanga tugira amasezerano ya burundu twabaye abadiyakoni, ariko ni n’amasezerano y’umwaka umwe, kuko buri mwaka tuvugurura amasezerano yacu, bitwigisha ko ubupadiri bwacu bwagombye guhora ari bushyashya, ntibusaze, ntibucuye, ntitubumenyere ngo tubukeneke. Turongera kwemeza ko dushaka kunga ubumwe na Kristu no kumukurikiza, twitanga kandi tudatezuka ku mirimo mitagatifu tubitewe n’urukundo rwa Kiriziya, turaba twiyemeje gusezerera ubunebwe, kujenjeka, guseta ibirenge, no kutitangira abo dushinzwe. Turiyemeza gukomeza kuba abagabuzi b’indahemuka b’amabanga y’Imana duhimbaza Ukaristiya buri munsi n’andi masakramentu kandi tutiganyira kwigisha abantu nta nyungu zibiri inyuma. Ibyo gusoma misa twumva ko ari umuzigo no kutagira ishyaka mu ikenurabushyo turashaka kubivaho. Amasezerano twagize yo kudashaka akubiyemo ubusugi n’ubumanzi, amasezerano yo kumvira muri byose byiza, byaba mu bikomeye cyangwa mu byoroheje, amasezerano yo kubaho dufashijwe na Yezu w’umukene utanabuze na kimwe, tuvuga amasengesho ya Kiliziya dutagatifuza amasaha anyuranye y’umunsi, aracyari ayacu kandi turiyemeza kuyuzuza mu bitekerezo, mu magambo no mu bikorwa, uyu munsi turongera twiyemeze kuyanoza no kuyanonosora.
Uyu munsi kandi turaha n’umugisha amavuta tuzakoresha uyu mwaka wose. Turatwara amavuta mashya tugomba gukoresha, si ukugira ngo tuyabike, ahubwo ni ibikoresho bitagatifu, tugomba kubaha no kubahisha, Inkono ntihira ikibatsi ihira ikibariro, kwisiga si ukwitotobeka, na none uwisiga ntiyirere, byose bikorwa mu rugero, icyangombwa ni ukutarwara umwera. Ayo mavuta rero tugomba kuyabyaza umusaruro mwinshi kandi mwiza, tugomba kuyakoresha neza igihe cyose kugira ngo turushaho gutagatifuza abo dushinzwe kandi natwe turusheho kuba abapadiri beza banyuze Imana n’abantu. Turyoherwe n’ubupadiri bwacu kandi dutume n’abandi baryoherwa n’ubuzima.
Mgr Célestin HAKIZIMANA, Umushumba wa Diyosezi Gatolika ya Gikongoro


text:
Musanze: Imiryango ifite ikibazo cy’itaka ryo kubakisha yatangiye kurigezwaho
Abikorera bo mu Karere ka Musanze, bafatanyije n’ubuyobozi bwako, batangiye gutunda itaka ryo kubakisha inzu z’abatishoboye, bo mu Mirenge ibarizwa muri gace k’amakoro.
Abo baturage bari baraheze mu nzu zimeze nka nyakatsi n’iz’ibirangarizwa, kuko batari barigeze babona itaka hafi.
Ku kirombe kinini gicukurwamo itaka ryubakishwa inzu, giherereye mu Murenge wa Rwaza, niho ibimashini bya rutura mu gucukura no gupakira, amakamyo manini na za fuso, guhera ku wa Kane tariki 20 Ukwakira 2022, zatangiye gutwara itaka, zigakora urugendo rw’ibilometero bisaga 50, arijyanye mu Murenge wa Musanze, umwe mu yibarizwa muri zone y’amakoro munsi y’Ibirunga.
Abahatuye batishoboye, gusezerera gutura mu nzu za nyakatsi n’iz’birangarizwa, kuri bo byari nk’umugani, bitewe n’uko itaka ryo muri kano gace, uretse ubuhinzi ridashobora kubakishwa.
Muhawenimana Claudine wo mu Kagari ka Nyabigoma, agira ati “Abenshi inaha twabaga mu nzu zigizwe n’imyenge, izindi twarasobetsomo ibitusi n’ibyakatsi twararuzaga mu bisambu, mbese tumeze nk’abari ku gasi. None aba bagiraneza batuzaniye itaka tuzubakisha, nta n’ikiguzi badusabye. Ubusanzwe hano imodoka imwe ihageza itaka ku mafaranga ibihumbi 80. Kari akayabo! Turishimye ko ibi birangarizwa tugiye kubihoma, tugatura ahasobanutse”.
Abikorera batekereje iki gikorwa, nyuma yo kubona ko ikibazo cy’abadafite inzu zo guturamo, gikomeje kubera ubuyobozi umuzigo.
Habiyambere Jean, Perezida w’Urugaga rw’Abikorera mu Karere ka Musanze, agira ati “Natwe iki kibazo kiraduhangayikishije. Muri twe harimo abafite amakamyo, bigomwe imibyizi bagombaga kujya gukorera uyu munsi, abadafite ayo makamyo bo biyemeza kwegeranya mazutu twayasutsemo, kugira ngo abone uko agezayo ririya taka. Ikigamijwe ni ugutanga umusanzu wacu twunganira Leta yacu muri gahunda yo gutuza abaturage ahatekanye”.
Mu Mirenge 15 igize Akarere ka Musanze, habarurwa inzu zisaga 3000, harimo izimba kubakwa no gusanwa z’abatishoboye, zone y’amakoro igizwe n’imirenge irindwi, yihariye inzu zisaga 1300.
Ni igikorwa Ramuli Janvier, Umuyobozi w’aka Karere, abona ari inyunganizi ikomeye, ati: “Zone y’amakoro ni hamwe mu hantu imyubakire yaho igorana cyane, biturutse ku kuba nta taka ryubakishwa ribayo. Ni nayo mpamvu nyamukuru ikomeje gutuma hakigaragara abagituye mu nzu zubakishijwe ibishagari n’izindi zirangaye. Kuba abikorera bakoze ibi rero, ni inkunga ikomeye ije kudutera ingabo mu bitugu”.
Amakamyo 70, ni yo yifashishijwe mu gutunda itaka, byitezwe ko rizubakishwa inzu 150 zo mu Murenge wa Musanze.
Mu ngengo y’imari ya 2022-2023, Akarere ka Musanze kateganyije miliyoni 200 z’Amafaranga y’u Rwanda, yo kubakira imiryango itishoboye; ariko ayo mafaranga ngo ni nk’agatonyanga mu nyanja, ugeranyije n’akenewe muri gahunda yo kubakira abatishoboye.
MENYA UMWANDITSI
Umunyamakuru wa Kigali Today/KT Radio


text:
AMASOMO:
Ex 16, 2-4. 12-15;
Ps 77;
Ep 4, 17.20-24;
Jn 6, 24-35.
Umwe mu banzi bakomeye Muntu ashobora kugira, ni inzara. Inzara ntirobanura. Waba uri umwana cyangwa uri umuntu mukuru. Waba warize akaminuza cyangwa utazi gusoma no kwandika. Waba umwirabura cyangwa umuzungu, ntawe inzara itinya
patterns and comorbid sexual conditions that are likelyPreclinical data revealed no special risk for human. tadalafil online.
. Ndetse abatari bake inzara ibatera guhemuka
. Abandi bagatongana bakamera nk’abatarigeze narimwe guhaga, bikabaviramo gutuka Imana. Imyitwarire nk’iyo, niyo yaranze Abayisiraheri ubwo bari mu butayu. Igitabo cy’Iyimukamisiri cyagize giti : Igihe bari mu butayu, ikoraniro ry’Abayisiraheli ryitotombera Musa na Aroni. Abayisiraheli barababwira bati “Yewe! Iyo nibura twicwa n’ukuboko k’Uhoraho tukiri mu gihugu cya Misiri, igihe twari twiyicariye iruhande rw’inkono z’inyama, twirira imigati uko dushaka! Ubu mwatuzanye muri ubu butayu kugirango mwicishe inzara iyi mbaga yose!”
Bakiristu bavandimwe, natwe iyo twagize inzara, dutangira gutuka Imana. None iyo Muntu wamuhaye aragushimira, nyamara ejo byashira akibagirwa, ndetse agatangira gutongana. Ni yo watunga “Ibyamirenge ku Ntenyo”, byanga bikunda ejo birashira ugatangira gutuka Imana. Icyo ni ikimenyetso gifatika cy’uko iby’iyi si bihita, bidashobora kuzaduhaza iteka ryose. Kimwe n’iriya mbaga yishakiraga gusubira mu Misiri, mu bucakara, natwe hari igihe tujya twifuza gusubira mu Misiri, gusubira mu bucakara bw’icyaha kubera inda. Kwa kino gihe ba Mpemukendamuke bariho, abatekamitwe bo ntiwavuga.
No mu ivanjili, nyuma y’uko Yezu agaburiye rubanda imigati rukarya rugasigaza, bifuje ko yajya ahora ayibaha. “Ngo imbaga y’abantu ibonye ko Yezu n’abigishwa be batakiri ku nkombe y’inyanja, bajya mu mato bagana I Kafarinawumu kuhashakira Yezu. Bamusanze hakurya y’inyanja baramubaza bati “Mwigisha, wageze hano ryari?” Yezu arabasubiza ati “Ndababwira ukuri koko : Ntimunshakira ko mwabonye ibimenyetso, ahubwo muranshakirako mwariye imigati mugahaga. Nimujye mukora mudaharanira ibiribwa bishira, ahubwo nimuharanire ibiribwa bihoraho mu bugingo bw’iteka, ibyo umwana w’umuntu azabaha kuko ari we Imana Data yashyizeho ikimenyetso”
.
Bakiristu bavandimwe, amanywa n’ijoro tuba dukora kugirango turebeko twabona umugati, kugirango turebeko twakira. Nyamara iyo umuntu yitegereje ubwo bukire bwacu, usanga butamara akanya, ibyishimo butanga ni igicagate. Muzarebe uba ufite amafaranga, mu kanya akaba arayoyotse, ntumenye aho agiye; uba ufite amasambu, amamodoka, amazu, ejo ntumenye aho bigiye. Kuba inyota tugirira iby’iyi isi itajya irangira, kandi bikaba binayoyoka mu busa, ni ikimenyetso cy’uko ushobora kuduhaza wenyine ari Yezu. Yezu ni we mugati wamanutse mu ijuru Imana yatwoherereje. Yabyivugiye ati “Nijye mugati utanga ubugingo. Unsanga wese ntazasonza bibaho, n’unyemera ntazagira inyota bibaho”.
Bakiristu bavandimwe, none iyo mpawe Yezu mu Karistiya ntagatifu, njya nzirikana ko mba muhawe muzima? Ese njya muhabwa niteguye? Kenshi? Cyangwa akenshi muhabwa nirangariye? Ntiteguye? Yezu mu Karistiya, nta handi tuzahurira hatari mu misa. Ese nkunda misa? Cyangwa nijyewe iteka usanga bari guhazwa? Bari mu matangazo?
Pawulo Mutagatifu ubwo yabwiraga Abanyefezi Yagize ati “Ntimuzongere kugenza nk’abatazi Imana, bikurikirira ubupfu bwabo”. Muri kano kanya nitwe tubwirwa. Burya iyo twihambira ku by’iyi si bihita, tugakerensa iby’ijuru bizahoraho iteka, tugakerensa amasakaramentu, tugakerensa igitambo cy’ukaristiya, tuba tugenza nk’abatazi Imana bikurikirira ubupfu bwabo
.
Bakiristu bavandimwe, Yezu yatwibwiriye ati “ Ni jye mugati utanga ubugingo. Unsanga wese ntazasonza bibaho, n’unyemera ntazagira inyota ibaho”. Nituza kumuhabwa tuze kumusaba aduhe ingabire yo kumukomeraho, aduhe ingabire yo kujya tumuhabwa twiteguye neza maze twibanire na we ubu n’iteka ryose. Amen
Padiri Fidèle NSHIMIYIMANA
Paroisse Nkanka


text:
Abakoresha ikiyobyabwenge cy’urumogi akabo kashobotse.
Kuva aho eta y’u Rwanda itangiriye gushyira imbaraga nyinshi mu kurwanya ikoresha n’icuruza ry’ibiyobyabwenge, byanze bikunze ababikoresha bigiye kubagora kongera kubibona ku buryo bworoshye.
Uku gushyira imbaraga nyinsi mu kurwanya ikorasha n’icuruza ry’ ibiyobyabwenge, bije nyuma y’ijambo nyakubahwa Perezida wa Repubulika Paul Kagame, yavuze ubwo yasozaga inama ya 15 y’umushyikirano.
Mu ijambo rye hari aho yagiza ati ko ubu ari umwanya wo gufatira ingamba zikomeye ibiyobyabwenge kuko bigira ingaruka mu gusenya umuntu ‘ibindi bikorwa bya muntu byose.
Nta gihe kinini kigihira hadafashwe ngo ndetswe hatwikwee ibiyobyabwenge by’uburyo bunyuranye, biba biri hirya no hino mu gihugu, ibi bikaba bigaragaza ko imbaraga zashyizwe mo hari icyo ziri gutanga. Ndetse ku basanzwe bakoresha cyangwa bagacuruza ibiyobyabwenge bigiye kubahenda cyane.


text:
Kuri iki gicamunsi cyo ku cyumweru nibwo inzu yo mukarere ka Bugesera yafashwe n’ inkongi y’umuriro maze abaturage benshi bahurura baje kuzimya.
Nk’uko bigaragara mu mashusho yashyizwe kuri Shene ya Youtube ya M.Irene abantu benshi bari bahuruye baje kuzimya iyi nkongi yari yatangiye gufata inzu nyinshi.Abaganiriye n’uyu munyamakuru batangaje ko iyi nkongi yatawe n’umugabo watwikaga ibintu birimo amasashi n’ibyenda byashaje birangira bifashe inzu yari hafi aho.
Abaturage bahise bahurura baza kuzimya.Bafatanyije n’ubuyobozi bwo mu Nzego zitandukanye.Nk’uko bigaragara mu mashusho abantu biyamiraga cyane bavuga ko hahiye nyuma yo kubona iyi nkongi yari itangiye gufata nizindi nzu kandi zibamo abantu.Abazimyagaga umuriro bagombye gusambura amabati no kwifashisha imipira yamazi kugirango umuriro uzime.


text:
Nkurunziza Patrick [Pappy Patrick] utuye muri Canada ari naho akorera umuziki, yabwiye inyaRwanda ko iyi ndirimbo ye nshya iri mu rurimi rw'Icyongereza n'Ikinyarwanda, yayikoze mu buryo bwa 'Video Lyrics' kugira ngo abantu bayirebe atari ukumva gusa.
Yavuze umwihariko wayo, ati "Niyo mpereyeho mu zo ndirimba mu ruzungu (indimi z'amahanga) kuko dukeneye gukwirakwiza ubutumwa bwiza mu mahanga yose nk'uko byanditswe. Yavuze ko ari we ubwe wakoze umudiho (Beat), Melody (Ururirimbo). Kwandika no kuririmba nabyo ni we wabikoze.
Arakomeza ati "Nakoze iyi Zouk mu kanya mba ntafitemo akazi nk'uko ubizi ibintu byinshi ni kuri computer (mudasobwa), waba ufite interineti yihuta bikaba akarusho. Indirimbo zo turazandika, tukazibika uko tubonye umwanya n'uburyo mu gihe gikwiye hamwe no gusenga tukazisangiza isi".
Ati "Ubutumwa nyamukuru bukubiyemo, bushingiye ku ijambo nasomye mu Abakorinto ba mbere igice cya cumi, umurongo wa mirongo itatu numwe (1 Corinthians 10:31), urebye naba ndi kurya cyangwa ndi kunywa njye ngira umuco wo gusenga kuri buri kimwe, buri gihe kandi ni umwitozo mwiza wo kuba hafi y'Imana twirinda amoshya n'ibigusha".
Yavuze ko uko ukora ikintu cyane kigera aho kikaba ubuzima (Lifestyle) ntibibe umutwaro cyangwa agahararo ngo ejo ubivemo. Ati "Guhozaho ni urufunguzo, abenshi turarambirwa ariko gutegereza no gukora cyane twihanganye bituvana ku rwego rumwe bikatugeza ku rundi."
Yungamo ati "Rero iyo ucitse intege ku bwo kudahozaho, ni wowe uba wizize. Ni hamwe kuri wa munsi namwe mutayobewe bamwe bazavuga bati 'Mwami twarakuririmbiraga, Mwami twafashaga abantu, Mwami twarasengaga, twarahanuraga tukabwiriza inkuru nziza', nawe ati 'Sinigeze mbamenya na gato'".
Pappy Patrick yashyize hanze indirimbo iri mu Cyongereza
Uyu muramyi avuga ko igihe umarana n'inshuti zawe cyangwa umryango wawe cyangwa igihe umarana n'Imana, ni cyo kerekana uburemere n'agaciro uba wabihaye. Ati "Niyo mpamvu mu ruzungu bavuga "Time isi monet" [Igihe ni amafaranga], rero igihe cyawe watanze ku bintu runaka cyangwa umuntu runaka ndetse n'Imana ni uko bimeze".
Arakomeza ati "1 Corinthians 10:31 Imana iba iduhugurira guca bugufi kuko kenshi iyo itugaburiye, ikatwambika, benshi nanjye ndimo twibagirwa vuba ntitube tukibasha no gusenga, bikagenda bigabanuka keretse iyo ugiriwe ubuntu Mwuka Wera akagusanga uaragera kure mu gutana".
Avuga ko muri byose isengesho riza imbere. Ikindi ni uko ikibazo atari aho umuntu asengera cyangwa abo basenga ahubwo ni "wowe hamwe n'Imana". Ati "Turashimira Imana ko hasigaye iminsi itagera kuri 90 days ko dusoze uyu mwaka. Hari bennhi bitakunze ariko twe byarashobotse tuba tukiri kuririmba Imana tunavuga ubutumwa mu buryo bushobotse".
Yakomeje ishimwe rye ku Mana ati "Duhimbaza Imana tubikunze nta kindi tubitezemo atari umutima wishimiye ubyo ukora kandi ukabohora abakeneye ubutumwa bwiza. Dushobora kugaragara ukundi mu maso y'abantu ariko igikuru ni uko umutimanama wacu uhamanya n'Imana ko turi guharanira kwera umunsi ku wundi kuko turi mu isi yanduye".
Yavuze ko Isi iri ku muduko udasanzwe mu ikoranabuhanga n'ibindi byinshi ariko ikintu "nasorezaho ni uguhanura abakristo kumenya kwifata, kumenya kwirinda no gushungura cyane". Aragira ati "Singombwa ngo umuntu avuge cyane cyangwa akwereke byinshi ahubwo reka tugire ubwenge butari ubw'isi ndtese n'amaso atarareba ibigaragarira n'igitamabambuga".
Yatangiye kubwiriza amahanga mu buryo bweruye yisunze ururimi rukorshwa na benshi ku Isi
Pappy Patrick yasabiye buri umwe wese kuzasoza umwaka amahoro ndetse no kuzayoborwa n'Uhoraho umwata utaha wa 2023. Yunzemo ati "Wenda mbibifurije kare ariko njye mbitekerazoho mbere y'uko biba nta kintu gitungura usenga ndetse n'Imana".
"Rero ni byiza kwitegurira ijuru ntibibe ibintu bitunguranye ngo usigare cyangwa wisange habi kandi iyo utegura wari kuba nibuze uzimo duke mu twagufasha kwegera Imana ahazaza ndetse no kubera umumaro abakuri iruhande muri uru rugendo rwo ku isi".
Yashimiye abantu bose bakunda umuziki wa Gospel, ati "Nshimiye muri rusange abakunda indirimbo zihimabza Imana bose aho bava bakagera, ariko banasenga mu kuri no mwuka, ndetse n'abatarava mu mwijima ndabasabiye umugisha ku Mana ndetse no guhindukira bakaza mu mucyo".
Mu guzoa, yashimiye itangazamakuru, ati "Namwe murakoze banyamakuru bose mudufasha Imana ijye iborohereza ibahe umugisha mu kazi kose mukora mu gusakaza inkuru nziza ku bantu. Muri umuyoboro mwiza wo gucishamo ubutumwa bugasakara kuri beshi Imana ijye ibibibukira".
Gusenga Imana ni cyo yifuza abantu bose gushyira imbere
Akunzwe mu ndirimbo yise "Ku murongo"
Akorera umuziki muri Canada
Kuticisha irungu abakunzi be ni byo yiyemeje
REBA HANO INDIRIMBO YA MBERE YA PAPPY PATRICK IRI MU RUZUNGU
Source : https://inyarwanda.com/inkuru/121476/pappy-patrick-yatangiye-kuririmba-mu-ndimi-zamahanga-ahera-kuri-whatever-i-do-pray-121476.html


text:
Leta n’imiryango itayegamiyeho barasabwa kurushaho kwita ku bana bafite ubumuga
Umubare w’abana bafite ubumuga mu Rwanda ni ibihumbi 62 bari hagati y’imyaka zero na 18 y amavuko nk’uko bitangarizwa n’ikigo cy’Igihugu gishinzwe Iterambere ry’Umwana (National Child Development Agency).
Mu gihe u Rwanda ruri ku rugamba rukomeye rw’iterambere bigaragara ko hari umubare munini w’abana bafite ubumuga kandi bakeneye kurengerwa na sosiyete ifite inshingano zo kubafasha ariko ifatanyije na Leta ndetse n’imiryango itayegamiyeho.
Inyigo zitandukanye zakozwe ku buzima bw’abana bafite ubumuga zigaragaza ko benshi muri bo bagiye batereranywa n’imiryango yabo abandi bagahabwa akato biturutse ku mpamvu zitandukanye ziganjemo ubukene n’ubujiji.
Leta nk’umwishingizi mukuru w’aba bana bafite ubumuga imaze kubona ko hari imiryango idashaka kurera abana bayo n’iyindi itabishoboye yahisemo gufatanya n’abakorerabushake, abagiraneza ndetse n’imiryango yigenga mu gufasha aba bana mu mikurire yabo kuko muri bo harimo n’imfubyi.
Uruhare rwa Leta
Inama y’Igihugu y’abafite ubumuga (NCPD) ifite mu nshingano zayo gukangurira ababyeyi kudatererana abana bavukanye ubumuga cyangwa se bamugaye bakuze. Ifite inshingano kandi yo gukangurira ababyeyi b’aba bana guhindura imyumvire kuko hari abumva batabaha urukundo nk’aho ari bo ba nyirabayazana bw’ ibibazo bafite by’ ubumuga.
Mu kiganiro twagiranye na Tuyizere Oswald ushinzwe ishami ry’abana bafite ubumuga muri NCPD, yavuze ko iri shami rifasha abana bafite ubumuga, kubavuza, kubigisha, kubaha ibikoresho by’ishuri harimo amakaye, matera n’ibindi bikenewe.
Si ibyo gusa, kuko iyo biri ngombwa hari ababyeyi bashobora gusanirwa cyangwa bakubakirwa amazu ndetse bagahabwa amafaranga y’igishoro kugira ngo bashobore gutunga abana babo bafite ubumuga.
NCPD kandi ikorana bya hafi n’inzego zibanze z’ubuyobozi kugira ngo ishobore kumenya neza umubare w’abana bafite ubumuga imyirondoro yabo ikubiyemo aho baherereye kugira ngo bashobore gukirikiranywa bityo bitabweho.
Kugira ngo imibereho n’ubuzima bw’umwana ufite ubumuga bukomeze gutera imbere ndetse anahabwe agaciro muri sosiyete ntibyashobozwa ku mbaraga za Leta gusa, niyo mpamvu hazamo uruhare rukomeye rw’ imiryango ndetse n’amashyirahamwe ategamiye kuri Leta.
Uruhare rw’imiryango itari iya Leta
Umuyobozi Nshingwabikorwa Bwana NTIBANYENDERA Elissam yavuze ko uyu muryango wa “Collectif Tubakunde” wakoze ibikorwa byinshi kuva watangira muri 2005 nyuma yo kubona ko abafite ubumuga bahura n’ibibazo byinshi birimo no guhabwa akato, guhezwa mu miryango ndetse n’ibindi.
Ntibanyendera agira ati “Kugeza magingo aya, tumaze gushyiraho amashuri atanga amasomo yihariye ajyanye no gufasha abafite ubumuga ndetse mu gihugu hose kuri ubu dufite abanyesuri 3702 biga muri ayo mashuri tubifashijwemo n’abafatanyabikorwa b’uyu muryango”
Uruhare rw’Ikigo cy’ Igihugu gishinzwe Iterambere ry’ Umwana
Gukurikira ishyirwa mu bikorwa ya politike irengera abana bafite ubumuga mu gihugu hose niyo ntego nyamukuru y’ Ikigo cy’ Igihugu gishinzwe iterambere ry’ abana (NCD/Rwanda).
Kubavuza, kubagaburira indyo yuzuye ndetse mbonezamikurire, guhugura abayobozi bibanze ku burengenzira bw’abana bafite ubumuga, kwigisha abantu banyuranye kutabaha akato, kububakira amazu ni zimwe mu shingano za NCD/Rwanda.
Umuyobozi ushinzwe abana bafite ubumuga muri NCD, Jean Paul Nyandwi yavuze ko imicungire y’imbereho y’abana bafite ubumuga ireba inzego nyinshi kandi zo hejuru z’ igihugu (amadini, amashyirahamwe…) niyo mpamvu gutangaza ingengo y’ imari ikoreshwa buri mwaka bikomeye.
Ati “ Kugeza magingo aya Leta ishyiramo miliyoni 350 y’amanyarwanda buri mwaka mu rwego rwo gukemura ibibazo byibanze ariko hari n’ayandi menshi yongerwamo mu buryo butandukanye kugira ngo aba bana babashe kugira ubuzima bwiza kuko bafite uburenganzira nk’ubw’abandi bana bose b’igihugu”.
Yakomeje avuga ko gushakiriza abana bafite ubumuga, imiryango igomba kubarera ni rumwe mu rugamba rukomeye NCD/Rwanda ishyiramo imbaraga zikomeye.
Ikigo cy’ Igihugu gishinzwe iterambere ry’abana (NCD/Rwanda) kimwe na NCPD ( Inama y’ Igihugu gishinzwe abantu bafite ubumuga) ndetse n’iyindi miryango itandukanye irengere inyungu z’aba bana bihuriye kuri byinshi birimo ubuvugizi, gufasha ndetse no gukurikiranira hafi imibereho y’aba bana uko bwije n’ uko bukeye.
Uwamariya Christine afite umwana w’imyaka 13 y’amavuko yavukanye ubumuga bwo mutwe.Uyu mwana yakorewe ubuvugizi n’inzego zibanze Ubu afashwa n’ umuryango “Izere Mubyeyi” aho yiga muri iki kigo.
Uwamariya agira ati: " kurera umwana ufite ubumuga uri umwe biravuna cyane ariko kuva umwana wanjye yakirwa n’iki kigo ubuzima bwatangiye guhinduka ku buryo nsigaye mbona umwanya wo kumushakira ikimutunga n’ubwo bitoroshye.’’
Uwamariya kimwe n’abandi babyeyi bafite Abana bafite ubumuga badutangarije ko bigoranye cyane kwiyakira.
Bamwe bagira bati’’twabanjije kubihisha tukajya dukingirana Abana ariko hamwe ni kwigishwa imyumvire igenda ihinduka gahoro gahoro.’’
Bamwe mu babyeyi bavuga ko ibyo abana bafite ubumuga bakenera umunsi k’uwundi mu buzima birahenze cyane ku buryo ababyeyi bakennye bagorwa no kuyibona bigatuma basaba ubufasha ku miryango n’amashyirahamwe y’abagiraneza.
Urugero mu masomo yabo, mu gihe twasuraga ikigo cy’ishuri ry’abana bafite ubumuga bwo mutwe cya “Izere Mubyeyi” giherereye mu Murenge wa Busanza mu Karere ka Kicukiro umwalimu witwa Murama Priscille kuri ubu we wenyine yigisha 15 bituma akora akazi karenzeho kandi nta bikoresho bihagije.
Yavuze ko kwigisha aba bana bisaba ibikoresho byabugenewe (didactic materials) bikaba bihenze cyane kandi bibaye byiza kurushaho abana batatu bagomba kugira umwalimu umwe kugira ngo bashobora kwitabwaho nk’uko bikwiriye .Akomeza kuvuga kandi.
NCPD ivuga ko iziko abafite ubumuga bakenera byinshi mu buzima, uburezi, no kwivuza gusa ku kibazo cya mikoro ari make (budget) icyo bakora cya mbere ni ukemenya aho abana bafite ubumuga baherereye mu gihugu cyose bafatanyije n’inzego z’ibanze kugira ngo babakorere ubuvugizi ibicishije mu kigo cy’igihugu cy’urubyiruko kugira ngo bafashwe.
Umuryango wa UNICEF mu Rwanda uharanira ko uburenganzira bw’abana bose bubungabungwa, bagahabwa iby’ibanze mu buzima bwabo kandi bagakura bisanzuye usaba ko abafatanya bikorwa bose baranira ko hatagira umwana usigara inyuma mu Rwanda kandi abana bafite ibibazo kurusha abandi cyangwa abatitabwaho bagahabwa amahirwe yo kugira ubuzima buzira umuze, kugera ku nzozi zabo no kurindwa icyabagirira nabi cyose.


text:
Mu buzima busanzwe, iyo Umuhinzi yahinze nabi (asiba) bimusaba kugarukamo gukuramo urwiri kugira ngo rutabera imyaka imbogamizi zo kudakura. Iyo umuhanda ukozwe nabi nturimburwemo amabuye n’ibiti bigora abawugendamo ku buryo biba ngombwa ko bawusubiramo…,EV MAOMBE Theogene Mu buzima busanzwe iyo Umuhinzi yahinze nabi (asiba) bimusaba kugarukamo gukuramo urwiri kugira ngo rutabera imyaka imbogamizi zo kudakura. Iyo umuhanda ukozwe nabi nturimburwemo amabuye n’ibiti bigora abawugendamo ku buryo biba ngombwa ko bawusubiramo,no mu buzima bwa gikristo, gukizwa nabi cg kutihanira kureka ukagira bimwe usigaza mu bukristo bwawe biravuna bikakubera inzitizi zo kutagera ku mwuzuro w’icyo Imana igushakaho.
Imana yatoranije Abisirael ikagenda ibasaba kwita no kwitondera amateka n’amategeko yayo kugira ngo bazagere mu gihugu cy’isezerano ariko abatarabyitondeye bose yarabishe ntibagerayo (Abalewi10:7). Imana kdi yabasabye kurimbura ibishushanyo byose bibajwe no guhirika insengero zo ku tununga kgo babe amahoro (kubara33:50-56). Imana ikeneye kudukoresha twamazeho ibigirwamana(ibyo turutisha imana) byose ahubwo tukayiringira yonyine.guhindura gakondo yawe bisaba kurwana kdi ibyo usizemo bikubera nk’amahwa ahanda mu mbavu. Efurayimu yasizemo ubwoko kunyungu ze yatekerezaga ariko bamumaramo imbaraga amera nk’umutsima wahiye uruhande rumwe (Hoseya7:8).
Imana yabwiye Yosuwa kurimbura asigaza imigi itatu(gaza:delila,gati:goriyati,ashidodi:abafiristiya) ariko abahaturutse nibo barwanye nabo mu buzima bwabo bwose bababera nk’amahwa ahanda mu mbavu nkuko Imana yari yarababwiye bituma batagera ku mwuzuro w’icyo Imana yabateguriye (Yesuwa11:21-22).Ibyo wasize utarimbuye bikubera umutego imbere, nyuma yaho Abisirael batakiye Imana yabavukishirije umunaziri Samusoni akoreshwa ibintu bikomeye (kwica intare,ingunzu 300,arwanisha urwasaya rw’indogobe) ariko kubera kutagenzurana amakenga igihe cye kdi kubera ingaruka z’urugamba barwanye nabi ntibarimbure gaza delila amubera umutego wo gusohoza umugambi w’Imana(abacamanza14,16).
Nubwo warwana bikomeye satani ntakangwa n’amateka y’intambara warwanye ahubwo samusoni akwiye kugira amakenga kuko delila adatinya amateka y’intambara zose yarwanye.iyo usanze delila akunogora amaso akakugira umusyi ugahusha umugambi w’Imana.Imana yasabye sawuli kumaraho abamaleki arangije we n’abari kumwe basigaza umwami Agagi n’amatungo amwe n’amwe y’indobanure (1Samweli 15:9) maze Imana imuca ku ngoma. Imana ishaka ko tumaraho byose kgo tugere ku kigero cy’igihagararo cya Kristo twigana Imana nk’abana bakundwa (Abefeso5:1). Goriyati w’igati yazengereje Abisirael imyaka igera kuri 20 kubera kutaharimbura(1Samweli17).
Imana ishaka gukoresha wowe yigishirije mu butayu ngo urangize urugamba rwananiranye mu Bisirayeli. Abandi bamenyeranye na Goriyati,niyo mpamvu bibera mu myobo barwanisha amagambo ariko shama wo mu ntwari za dawidi we ngo yihagarariye mu karima k’udushyimbo Imana imuha kunesha Abafiristiya (2Samweli23:12) Imana ishaka kurwana nta kindi wishingikirijeho ugafatira position mu dushyimbo aho bose bakureba,Imana ikeneye gukoresha dawidi watojwe n’idubu,intare……..,bizamworohera kunesha Goriyati nk’uwica imwe murizo, kuko akoresha tekinike zo mu butayu afite udushya tutazwi n’abari kumwe n’abinadabu ndetse na goriyati kuko azagenda uko ari afite ibuye mu muhumetso gusa. Kandi abafiristiya ntibarwanisha ibuye keretse muri isirael niho hari ibuye rikomeza imfuruka.
Ningombwa kurwana urugamba utambaye imyenda y’umwami ahubwo wambaye iyo yesu yaguhereye ku musaraba irimo intsinzi y’amaraso ya Yesu. Uwiteka akohereza mu izina rye kuko nta gihe afite cyo kubonana na Goriyati,iyambure imyenda Yesu atakwambitse ugende mu izina rya Yesu uzanesha, iyo Dawidi agarukanye igihanga cya Goriyati ntasubira mu ntama ahubwo akomereza ibwami.
Abisirayeli bambuwe isanduku n’abafiristiya b’Ashidodi kubera kutaharimbura ndetse no kubera bene Eli babangikanyaga ubutambyi n’ubusambanyi. ningombwa rero kumaraho kuko Abisirael batsinzwe n’Abafiristiya babicamo 4000,Eli akuba ijosi arapfa,…byose byatewe no kwimura Imana biturutse kukutarimbura imigi itatu nkuko Imana yari yarabibategetse.
Mukristo ,mugenzi uri murugendo rugana mu Ijuru birakwiye ko urwana intambara nziza kristo ni imbaraga zawe (indirimbo 205)urimbure byose usigare wihariwe na Yesu kgo ibyo usigaza bitazakubera umutego imbere mu rugendo.
DUTEGUZE IMITEGO IZINA RYA YESU
IMANA IBAHE UMUGISHA .EV MAOMBE Theogene
Ibyo wasize utarimbuye bizakubera umutego imbere
Mu buzima busanzwe, iyo Umuhinzi yahinze nabi (asiba) bimusaba kugarukamo gukuramo urwiri kugira ngo rutabera imyaka imbogamizi zo kudakura. Iyo umuhanda ukozwe nabi nturimburwemo amabuye n’ibiti bigora abawugendamo ku buryo biba ngombwa ko bawusubiramo…,EV MAOMBE Theogene Mu buzima busanzwe iyo Umuhinzi yahinze nabi (asiba) bimusaba kugarukamo gukuramo urwiri kugira ngo rutabera imyaka imbogamizi zo kudakura. Iyo umuhanda ukozwe nabi nturimburwemo amabuye n’ibiti bigora abawugendamo ku buryo biba ngombwa ko bawusubiramo,no mu buzima bwa gikristo, gukizwa nabi cg kutihanira kureka ukagira bimwe usigaza mu bukristo bwawe biravuna bikakubera inzitizi zo kutagera ku mwuzuro w’icyo Imana igushakaho.


text:
Category: Telefone
Uko wagarura amafoto n’ amashusho wasibye muri phone
Uko iterambere rigenda rigera kubantu benshi ni nako rigenda ritwibagiza uko twabagaho cyangwa se uko twakoraga ibintu bimwe na Bimwe mbere yuko iryo koranabuhanga riza. Si igitangaza ko umwana wo muriyi myaka ashobora kuba atazi album photo za kera abantu Baguraga bakabikamo amafoto yabo yabaga ari kurupapuro rwabugenewe. icyo ashobora kuba azi nuko wenda amfoto [...]Read More
Dore uburyo wa Downloadinga film(movies) muri android phone cg tablet
Abantu benshi bakunda kureba fims(movies) iyo bari mu gihe cy'ikiruhuko, ni ukuvuga nk'abanyeshuri iyo batagiye Kwiga cg se bavuye kwiga cg se abafite akazi igihe bavuye mu kazi, bakunda kwicara bakareba movies kuko zifasha mu kuruhuka. Abantu bakunda amoko ya film atandukanye hari abakunda Horror, Action ,Dama, Tv Series n'izindi Nyinshi, ikibazo abenshi dukunda kugira [...]Read More
Uko wahererekanya ama files(video,music,photos) hagati ya iPhone na Android
Uko imyaka ishira abantu bagenda bakoresha telephone cyane kuruta ibihe bya mbere. abenshi telephone yabaye ikintu cy'ingenzi mu buzima bwacu, kuko hari ibyo idukorera neza abandi batadukorera. nko kukuririmbira saa sita za nijoro, kandi ikaririmba neza indirimbo ushaka kumva. Abenshi bahise batekereza bati radio. yabikora ariko si ubwoko bwinshi bwa radio watwara mumufuka. dore ko [...]Read More
uburyo wamenya izina ry’indirimbo utari uzi
by Johnson Dusabe | Jul 24, 2017 | Software, Telefone | 0 |
Abantu benshi bakunda kumva, kubyina cyangwa kureba indirimbo mu buzima bwabo bwa buri munsi cyane ko zifasha mu kuruhuka mu mutwe. Abantu wasanga badakunda indirimbo ni bake, kandi abenshi bakunda izo ndirimbo baba bashaka kuzitunga kuma telephone , tablet, iPod,mp3 players, flash disk, etc... Isoko idakama y'imiziki cg indirimbo ni internet niho abantu benshi bashakira [...]Read More
Menya Uko ba Rootinga Smartphone za Android
by Johnson Dusabe | Jun 29, 2017 | Android, Software, Telefone | 3 |
Uko iterambere rigenda rigera ku bantu benshi kandi vuba ninako abenshi basobanukirwa na ryo kandi bakifuza kuzanamo udushya bitewe nibyo aba client bakunda. Abantu benshi muri iyi minsi batunze smartphone za Android kandi abenshi bazitunze banaziziho byinshi. Hari byinshi bifuza gukora ariko bitewe nuko system ya Android yubatse ntibabashe kubigeraho. Ariko hari abahanga bamara amasaha [...]Read More
Kura Kode muri Telefone za ZTE za Simcard ebyiri
by Joyking N. Fred | Feb 23, 2017 | Telefone | 0 |
Gukura kode muri telefone zijyamo simcard ebyiri za ZTE biri mu bintu byoroshye, aya mabwiriza akora ku miyoboro yose nka airtel, mtn, tigo n'izindi waba ukoresha, ku buryo nka telefone yagenewe gukoreshwamo tigo gusa ushobora no kuyikoreshamo mtn bigakunda iyo wakuyemo kode ziba zirimo. Kora ibi bikurikira..... Andika *#06# muri telefone yawe ukande "YES", barahita [...]Read More
Funga Nimero yawe ya MTN utiriwe uzimya Telefone
by Joyking N. Fred | Feb 17, 2017 | Telefone | 0 |
Akenshi hari igihe abantu baguhamagara kuri telefone kandi utabishaka bigatuma uzimya telefone yawe, ariko mu gihe udashaka kuyizimya wenda hari ibindi uri kuyikoresha kandi udashaka ko bakomeza kuguhamagara ukora iki?, abenshi bashyira muri 'offline mode', ariko iyo 'flight mode' na yo ikubuza gukoresha serivisi zimwe na zimwe z'ingenzi nko guhamagara cg gukoresha interineti...... Uburyo bwiza [...]Read More
Garura SMS na Contacts byasibwe kuri SimCard
by Joyking N. Fred | Feb 17, 2014 | Telefone | 0 |
Hari igihe ushobora gusiba SMS kuri simcard yawe ariko ukazongera ukayikenera kandi ntaho wayikura...cg se undi muntu hari SMS yasibye kuri simcard ye wenda hari ibyo ashaka kuguhisha... wakoresha ubu buryo bworoshye ukabasha kugarura sms zose zageze kuri iyo SIMCARD ubundi ukazisoma nta kibazo zose. Icyo bisaba: a)Mudasobwa, b) Card reader.... (Card reader zigura macye [...]Read More
Kureba Serial Number ya telefone yawe
by Joyking N. Fred | Feb 17, 2013 | Telefone, Telefone | 0 |
Fungura telefone yawe ukuremo Battery urebe ahanditse IMEI cg S/N cg MEID, Cyangwa se niba zarasibamye wandike *#06# urahita uzibona, ubundi uzibike neza zagufasha mu mutekano wa telefone yawe nko mu gihe yibwe.Read More


text:
Inyigisho yo ku wa 2 Kamena 2013: Isakramentu Ritagatifu, Umwaka C
Yateguwe na Padiri Cyprien BIZIMANA
AMASOMO: 1º. Intg 14, 18-20; 2º. 1 Kor 11, 23-26; 3º. Lk 9, 11b-17
Hahirwa abatumiwe ku Meza ya Nyagasani
1.Isakaramentu ritagatifu
Twishimiye cyane kongera guhimbaza Umunsi Mukuru w’Isakaramentu ritagatifu. Isakaramentu ritagatifu, ni wo mutima w’ubuyoboke bwacu muri Kiliziya yashinzwe na YEZU KRISTU ku ntumwa cumi n’ebyiri. Twongere tubisubiremo: YEZU ntiyatoye imirwi ibiri cyangwa itatu y’intumwa. Yatoye umurwi umwe gusa ugizwe n’abagabo cumi na babiri. Ikindi kandi, YEZU ntiyashinze kiliziya ebyiri. Kiliziya ni imwe itunganye gatolika kandi ikomoka ku Ntumwa.
Kugeza uyu munsi kuzakomeza mu ndunduro y’ibihe, iyo Kiliziya, ni yo itambagiza Isakaramentu ritagatifu kugira ngo yibutse isi yose ko YEZU KRISTU ari We Mukiza. Ni We ubumbye amabanga yose y’Ingoma y’Imana. Ni We wenyine ufite ububasha bwo gukiza abantu ibi byuzuye. Ariko na none atambagira mu mpande zose z’isi agakiza ababikeneye nk’uko byagenze no mu gihe yari mu butumwa muri Israheli. Nta muntu ahatira kumwemera no kumukurikira. Mu kuri ariko, abiyemeje kumukurikira arabakiza. Ni We ubaha amahoro yuzuye ashushanywa n’uriya Melikisedeki, umwami w’umurwa w’amahoro.
Muri iki gihe ku buryo bw’umwihariko, YEZU KRISTU ashaka gutambagira mu mpande zose z’isi kugira ngo abantu nibamurangamira bakizwe intambara zibakemba mu mitima. Nibamurangamira, barasubiza inkota mu rwubati bareke ibitwaro begeranyije bagamije gusenya ibyiza Imana yaremye. Nimucyo dushyireho umwete dusenge, dushengerere YEZU KRISTU muri UKARISITIYA, kugira ngo biriya bitwaro byavuye mu Burusiya bigana muri Siriya bireke gukoreshwa; ibitwaro bicurirwa muri Amerika bigacuruzwa mu bihugu bikennye, bihindurwemo ibikoresho bifitiye bose akamaro; amacumu abantu baterana mu Karere k’ibiyaga bigari n’ahandi ahoshe tugire amahoro. Niba bitagenze bityo, isi izaba isa n’aho ivuga ko YEZU KRISTU atari ISAKARAMENTU ry’Imana Data Ushoborabyose.
2. Isakaramentu ry’ukuri
Abantu batari bake bakunze gukururwa n’ibitangaza. Ibyinshi muri byo aba ari ukuri kutavuguruzwa. Nk’ibitangaza YEZU KRISTU yakoze muri Israheli, nta we ubihakana usibye ko kubera imyaka myinshi ishize bamwe babyumva nk’imigani isanzwe y’abantu igamije inyigisho zibafasha kwitwara neza! Ni akumiro! Cyakora abagerageza kwigishwa kenshi no gusenga, bazi ko ibyo bitangaza bya YEZU ari impamo. Wahakana ute ibitangaza byabereye i Fatima muri Portugal? Kuba umunsi umwe abana babonekewe barahawe Ukarisitiya n’umumalayika, wahakana ute ko ari igitangaza? Ibyabereye i Lurude wabihakana ute? Ese ibibera mu Ruhango n’ahandi hakorerwa isengesho ryo gusabira abarwayi, si ibitangaza bya YEZU se? Abantu benshi bakururwa n’ibitangaza kandi bamwe muri bo bakemera kandi bagakira kuko biboneye ibitangaza bya YEZU WAPFUYE AKAZUKA.
Nyamara hari igitangaza gikorwa buri sagonda, buri munota, buri saha na buri munsi ku isi. None se hari umunsi ushira ku isi hadatuwe IGITAMBO CY’UKARISITIYA? UKARISITIYA cyangwa MISA NTAGATIFU, ni igitangaza gikomeye gikorwa mu izina rya YEZU KRISTU. Ese ni nde uhakana ko guhindura UMUGATI UMUBIRI WA KRISTU ari igitangaza? Ni nde se wavuga ko DIVAYI idahinduka AMARASO YA KRISTU? Uwataye ukwemera, uwabaye Nkonjariva mu bukristu, uwo ni we witarura ibyiza bihebuje turonkera muri UKARISITIYA.
Pawulo intumwa asobanura neza ko Nyagasani ubwe yamuhishuriye ko umugati yamanyuye ku wa Kane Mutagatifu wabaye UMUBIRI WE rwose na divayi ihinduka AMARASO ye y’Isezerano Rishya kandi rizahoraho iteka. Nyagasani YEZU ubwe yumvishije Pawulo ko inshingano yahaye intumwa ze izabera bose isoko y’umukiro: “ …igihe cyose murya uyu mugati, mukanywa no kuri iyi nkongoro, muba mwamamaza urupfu rwa Nyagasani kugeza igihe azazira”. Nizere ko nta we ugita igihe avuga ngo kuki tudahazwa ku mubiri n’amaraso bya KRISTU! Muri UKARISITIYA (umugati wahinduwe umubiri wa KRISTU), duhabwa YEZU rwose. No mu MARASO YE (Divayi yahinduwe amaraso ya KRISTU), tumuhabwa byuzuye. Wahazwa ku mubiri, wahazwa ku maraso, kimwe muri ibyo kiragukiza rwose.
3. Dore ukiza ibyaha by’abantu
Turangamiye YEZU KRISTU nk’UMUKIZA. Ni We Ntama w’Imana Ukiza ibyaha by’abantu. Icyaha gikomeye cy’isi (le péché du monde, peccatus mundi, pecado del mundo), ni uguhakana Imana. Ni ugushaka kwiberaho nk’aho Imana itabaho. Ni ukwiryohera mu by’isi iby’ijuru bigaterwa umugongo. Nyirubutungane Papa aherutse kutwibutsa ko kubaho neza birenze urugero no kubiharanira bituma abantu badakurikira Imana y’ukuri. Abepiskopi benshi bamaze iminsi bibutsa abanyaburayi ko bakwiye no gutekereza bakareba niba imwe mu mpamvu y’ibintu byifashe nabi itari uko kwanga gukurikira YEZU KRISTU. Isi iragirijwe kuko imico mibi cyane isenya ubukristu itangiye kototera ibihugu by’Afrika ijyanywe n’abamisiyoneri ba Sekibi!
Barahirwa batumiwe gusangira ku meza ya Nyagasani. Abo ngabo barangamira Ntama w’Imana ukiza ibyaha by’abantu. Bitabira guhazwa ibyiza bye bishingiye ku MUBIRI WE. Twagize amahirwe aturemera UKARISITIYA ayigira UMUBIRI WE, twagize amahirwe yo kubasha gusukurwa na we mri PENETENSIYA uko tubishatse. Na ho ubundi iyo bitaba ibyo, nta we uba agihumeka!
Abitabira ubutumire bwe, ni na bo bashobora gufasha isi mu bibazo irimo bitoroshye. Hari abicwa n’inzara cyangwa babayeho nabi mu Burayi, muri Afrika n’ahandi. Umutima wo gusaranganya no gusangira tuwuburira he? Yego nta we ushobora kurangiza burundu ibibazo by’ubukene cyangwa by’uburwayi, ariko umutima wo gufatanya nk’abavandimwe tuwukomora kuri YEZU KRISTU WE RUKUNDO RUZIMA. Na ryo ni isomo tuvoma mu ivanjili ya none: YEZU yatubuye imigati ahereye ku yo bari bazanye kandi aba ari bo bamufasha isaranganywa ryayo. Mu kwitabira ubutumire bwe turonka ubuzima bushya tugatera imbere mu buvandimwe tumaze gukizwa ibyaha byari byaraduheranye.
4. Dusoze…
Dusabirana kwivugururamo ubucuti na YEZU KRISTU. Kwitabira kenshi kujya mu misa, guhabwa Penetensiya no guhazwa UMUBIRI wa KRISTU, ni ho dukura imbaraga za roho zitwuzuza ibyishimo by’ab’ijuru n’URUKUNDO rwe dushyira abo duhura na bo bose. Dusabire abana n’urubyiruko gukurana umutima ukunda YEZU KRISTU muri UKARISITIYA, azabakiza ibyabahindanya byose.
Dusabira abavandimwe bacu batoterezwa ubukristu bwabo hirya no hino ku isi. Twifatanye kuri iki cyumweru n’Umubyeyi wacu Papa Fransisko mu isaha yo gushegere YEZU KRISTU UMUKIZA WACU kugira ngo atabare roho zimerewe nabi.
Dusabira abantu bose bamerewe nabi kubera inabi ya muntu mu bihugu urugamba rwa Sekibi w’intambara (Sentambara, Gashozantambara) rwambikanye, be kwiheba, barangamirane icyizere Uwishwe ari Umuziranenge ariko ubu akaba yicaye ku ntebe y’ikuzo mu ijuru.
YEZU KRISTU ASINGIZWE MU ISAKARAMENTU RITAGATIFU RY’UKARISITIYA.
UMUBYEYI BIKIRA MARIYA ADUHAKIRWE UBU N’ITEKA RYOSE.
Padiri Cyprien BIZIMANA


text:
Stratosfera Acquatica ni igikoresho cy’ikoranabuhanga cyakozwe n’uwitwa Pierpaolo Lazzarini, gikoreshwa bitewe n’aho kiri kugenda. Gishobora gukora nk’ubwato mu mazi, imodoka ku butaka, indege mu kirere. Stratosfera Acquatica iyo iri ku butaka, iba ifite umuvuduko wa 250Km/hr.
Pierpaolo Lazzarini ni umuhanga w’umutariyani w’umushakashatsi mu gukora ibishushanyo mbonera, bivamo ibikoresho biri mu bya mbere bifitiye Isi akamaro uyu munsi wa none harimo nk’indege, ubwato, imodoka ndetse n’ibindi twifashisha mu ngendo ndetse no mu bwikorezi.
Uyu mugabo yatangiye kubikora kuva mu mwaka wa 1982. Ni umuhanga cyane mu kwibanda ku bikoresho bisanzwe bikora, ariko kandi akabyongerera ubushobozi budasazwe bikaba byavamo ikindi kintu abantu benshi badashobora gutekereza. Ni umuhanga mu guhanga udushya, akaba n’umuhanga mu gusohoza ibyo yatangiye.
Muri bwa buhanga bukomeye, byavuyemo icyitwa Stratosfera Acquatica. Ni icyogajuru n’ubwato n’imodoka icyarimwe, muri make biterwa n’aho ugikoresheje. Ukirebye giteye nk’umuzenguruko, gusa kikagira ahantu abantu bicaramo imbere. Gifite metero imwe na santimetero 65 (1.65m). Gifite intebe 2 mo imbere nziza zo kwicaraho, gifite moteri ebyiri munsi iyo kiri mu mazi zikora nk’izubwato, cyaba mu kirere zigakora nk’iz’indege iri kuguruka, cyaba ku butaka kikagenda nk’imodoka ariko kandi gishobora gutwarwa n’igipirizo kinini mukirere. Gifite kandi umuvuduko wa kirometero 250 ku isaha (250m/h)
Sosiyete ya Jet Capsule yakoze Stratosfera Acquatica yatangaje ko izatangira kubishyira hanze mu mwaka wa 2022 (byari buteganyijwe ko bizashyirwa hanze uyu mwaka) ndetse inavuga ko aribwo izashyiraho ibiciro nyir’izina by’umuntu uzashaka kuba yagura iki gikoresho cy’akataraboneka cyitezweho umusaruro ukomeye mu iterambere ry’isi; gusa amezi amaze kuba icyenda bitarashyurwa hanze. Inkuru nyinshi kubijyanye n’amafaranga yashowe muri uyu mushinga ntizirajya hanze.
Iki gikoresho gifite ubu bukaka cyahanzwe binyuze mu mushinga wiswe Stratosfera, ushyirwa mu bikorwa n’umugabo witwa Pierpaolo Lazzarini
Ivomo: techtimes.com
Umwanditsi:
Freddy Rwigema-InyaRwanda.com


text:
KU WA 1 W’ICYA 2 CY’IGISIBO 01/03/2021
Amasomo: Dan 9, 4b-10; Zab 79 (78); Lk 6, 36-38.
Twimye amatwi ababwiraga abami bacu
Dukomeje igisibo gitagatifu kituganisha kuri Pasika. Kimwe mu byo twihatira gukora, ni ugusubiza amaso inyuma mu buzima bwacu tukababazwa n’ibyo twakoze bidatunganiye Imana. Bityo, igisibo ni igihe cyo kwicuza by’ukuri no kwakira impuhwe Imana idusesekazaho. Tubabazwa n’ibyaha byacu mu gihe gishize, tugashengurwa n’ibyaha by’abavandimwe bacu maze tukicuza tugahabwa penetensiya. Isengesho rya Daniyeli ridufashe kubyumva neza maze Ivanjili na yo itwinjize mu Mpuhwe z’Imana.
Daniyeli yafashe umugambi wo gusiba kurya, yisiga ivu, yambara ibigunira asabira Umuryango wa Isiraheli. Abayisiraheli bari baratataniye mu mahanga ya kure hirya no hino. Babayeho bangara iyo, bamererwa nabi bikabije. Bagombaga kumara imyaka igera kuri mirongo irindrwi muri ayo mage nk’uko byari byarahanuwe kera. Daniyeli n’akababaro kenshi, yafashe umugambi wo gutakambira Uhoraho ngo adohorere umuryango we awugirire impuhwe. Hari byinshi Daniyeli yibuka mu isengesho rye, ibyo byose byari byaratumye Isiraheli irorongotanira kure.
Muri rusange, ibyaha byose bikururira abantu ingorane ku buryo kubera uburangare bigomeka ku Mana nyamara ibyo ntibitinde kubaretera amakuba y’intambara, imidugararo, ibyorezo n’ibindi bidurumbanya abantu. Reka tuvuge kuri kimwe Daniyeli abona ko cyabaye intandaro y’akandare k’Abayahudi.
Daniyeli aribuka ko Isiraheli itateze amatwi abagaragu b’Imana bayihanuriraga. Ngo ntako batagize ngo bahamagarire abami n’abanyacyubahiro bose kugarukire Imana. Nyamara abo bagaragu b’Imana barasuzuguwe maze abami n’abakomeye bose bakomeza kuganisha imbaga y’Imana mu manga. Daniyeli ati: “Twimye amatwi abagaragu bawe b’abahanuzi, bavugaga mu izina ryawe babwira abami bacu n’ibikomangoma byacu, abasokuruza bacu n’imbaga yose ituye igihugu”.
Twishimire ko nibura abagaragu b’Imana, abahanuzi batinyukaga bagahanurira abami n’ibikomangoma. Ibintu byagendaga neza mu gihugu mu gihe abo banyacyubahiro bubashye Imana, amategeko yayo n’ubuzima bwa muntu bakabwubaha. Ishyano ryacikaga umurizo iyo abami n’ibindi bikomerezwa byateraga umugongo iby’Imana. Ibyago byakurikiragaho byabaga bikaze kuko babaga baraburiwe ariko bakavunira ibiti mu matwi. Bageraga kure maze haboneka umwami ugarura ibintu mu buryo bakisubiraho ibintu bikagaruka mu buryo.
Ese muri ibi bihe turimo ibintu byifashe bite? Hari abantu bubaha Imana bakabaho neza n’ubwo isi itabura kubababaza. Ariko na none, ntitwakwibagirwa ko abasuzugura Imana bagakerensa Amategeko yayo batanatinya kuyisuzugura mu ku mugaragaro. Ubu dutekereze ukuntu hirya no hino mu bihugu abategetsi bemera amategeko arwanya iby’Imana. Imana yavuze ko ari yo yonyine iriho igomba kubahwa, abantu babirengaho bagakeza ibigirwamana. Imana yavuze ko ubuzima bw’umuntu bugomba kubahwa (twibuke igihe Imana ishinganisha Gahini). Nyamara Abami n’ibikomangoma bemeza ko kwica umwana ataravuka, nta kibazo kirimo! Imana yaremye muntu ishaka ko yishyira akizana. Nyamara Abami n’ibikomangoma hirya no hino ku isi bayobora abaturage bunyamaswa bakabahohotera bakababurabuza bakabica. Ibyo byose ntibishobora kuronkera ibihugu amahoro.
Umukirisitu wese yarabatijwe ahabwa Roho Mutagatifu w’Ukuri n’Urukundo. Naterere amaso ku bibazo biriho n’ubuhemu bukorerwa Amategeko y’Imana maze yiyemeze gukora nka Daniyeli: apfukame asenge kandi yigomwe. Abashinzwe guhanurira abami n’ibikomangoma by’iyi si, na bo birinde ubwoba. Nibahanure. Nibashyire ijwi hejuru bereke abatware n’ibikomangoma ko badashobora gukomeza gukururira isi umuvumo. Hari ibihugu ugeramo ugasanga abepisikopi n’abapadiri bafite ubwoba bwo guhanurira isi. Tubasabire birinde ubwangwe bamenye icyo batorewe. Ntibatorewe kuvuga utugambo dusize umunyu cyangwa dusinziriza ingorwa tukagusha neza abagiranabi. Nibatinyuke bahanure bahabure abahabye. Ni ko bazuzuza icyo Yezu Kirisitu yabatumye.
Duhereye ku Ivanjili ya none ariko, twitegereze abanyabyaha tuzi bagaragara. Tubagirire impuhwe. Abaduhemukiye tubasabire. Abakennye tubafashe uko dushoboye. Uko tuzagirira abandi impuhwe, ni ko natwe tuzazigirira. Uwo twigisha ibyiza kugira ngo arokoke Sekibi, na we tumugaragariza impuhwe kuri ubwo buryo. Dutange impuhwe n’imbabazi tutitangira. Tunafashe abo dushoboye tutitangiriye itama kuko icyibo tuzageresha ari cyo bazadusubirizamo.
Yezu Kirisitu asingizwe. Umubyeyi Bikira Mariya aduhakirwe. Abatagatifu duhimbaza, Abundansi, Albini, Ewudogisiya, Feligisi wa 3, Rosendo, Dawudi na Sutiberiti, badusabire kuri Data Ushoborabyose.
Padiri Cyprien Bizimana


text:
Ibishushanyo mbonera (Birashobora gutegurwa)
Ibisobanuro birambuye
Ibiranga ibicuruzwa
Igice cyo gukurura ibishushanyo mbonera bigizwe ahanini na slide track hamwe na platifomu, igizwe nikibazo cya stress hamwe nicyuma.
Buri murongo wa slide ushyizwe hejuru & hepfo, imbere & inyuma kubitereko bibiri, Irashobora kuzunguruka mubwisanzure mu cyerekezo kiyobowe na bike, irashobora gukuramo byoroshye gukurura ukuboko kumwe, kugabanya ubukana bwumurimo.Igikoresho cyo kwifungisha kigizwe nisoko ihagaze hamwe nigitereko cya pin, byemeza ko igikurura kidashobora kwimurwa nyuma yikibanza kandi kikaba kitagira ingaruka kumikorere yikurura murugendo.
Biteranijwe nibice bitandukanye, imiterere yoroshye, byoroshye gusenya, gutwara no guterana.
Inzira ya roller ifite ibikoresho munsi yikitegererezo cyerekana imashini, irashobora gukurura ubwisanzure kandi neza hamwe nimbaraga zoroheje zipakiye.
Wongeyeho ibikoresho byumutekano birinda umutekano, byizewe kandi byizewe, birashobora gukuramo 66%, ubushobozi bwo gupakira ni 500-2000kg kuri layer.
Ibishushanyo mbonera bikenera umwanya muto, ubushobozi bwo gupakira hejuru, gutondeka birambuye, gukora byoroshye.
Byakoreshejwe mububiko bwububiko, ntibikenewe kubikamyo ya forklift, kuzamura imashini yimodoka igendanwa hejuru, kuzamura ibishusho birashobora kugerwaho.Irakoreshwa cyane mububiko nibindi bikoresho byo gutunganya, ubu ni ububiko bwingenzi bwibiti byimiti.


text:
Inzoga z’inkorano zitujuje ubuziranenge tuzirwanye twivuye inyuma.
Inzoga z’inkorano zikunze kunyobwa hirya no hino mu bice bitandukanye by’igihugu, cyane cyane mu byaro, usanga zifite ingaruka nyinshi ku bazinywa ndetse no ku gihugu muri rusange, ni izo kurwanywa twivuye inyuma.
Hari amwe mu mazina yamenyekanye y’izo nzoga zitemewe, aha twavuga nka Muriture, Igikwangari, Akaginga, Umumanurajipo, akayuki n’andi mazina menshi yitirirwa izo nzoga ziba zenda gusa n’urwagwa rw’ibitoki, ariko uburyo zikorwa mo usanga nta buziranenge na buke buzirangwamo.
Polisi ifatanyije n’inzego z’ibanze ndetse n’abaturage, uru ni urugamba tugomba kurwana dufatanyije twese, kuko byagaragaye ko usibye no kuba izi nzoga zigira ingaruka mbi cyane ku bazinywa, zigira ingaruka ku miryango ndetse no ku gihugu muri rusange. Niba hari abo waba uzi bazikora cyangwa se bazicuruza bwihishwa, bimenyeshe inzego zibishinzwe, uzaba utanze umusanzu wawe.


text:
Rubavu: Imiryango 13 yafashijwe na NUDOR kubona aho ikinga umusaya
Imiryango 13 yo mu karere ka Rubavu ifite abana bafite ubumuga yafashijwe kubona aho ikinga umusaya, amazu bbakiwe afite agaciro ka Miliyoni 48. Ni mugihe ubuyobozi bw’Akarere buvuga ko bufite abarenga 1000 batarabasha kubonerwa amacumbi.
Nyirangirimana Gricelie, wubakiwe inzu mu murenge wa Rugerero ashimira Ubuyobozi bwatanze ubutaka na NUDOR yafatanyije na Caritas Rwanda ikamwubakira aho akinga nyuma y’igihe akodesha agasohorwa mu nzu kubera afite umwana ufite ubumuga.
Ati “Nyuma y’imyaka nsiragizwa no gukodesha bakanyirukana munzu kubera ko mfite umwana ufite ubumuga, bakavuga ko abangiriza inzu n’ibintu nkaba nshimira abagize uruhare ukunyubakira nkabona aho nkinga umusaya.”
Nyirangirimana akomeza avuga ko agorwa no kubona ibitunga umuryango kuko umwana we afite ubumuga butuma atabasha kwinyagambura ngo akorere umuryango, ndetse akanagorwa no kuba rimwe mu kwezi ajya kumufatira imiti imworohereza mu Bitaro bya Ndera agasaba ko bibaye byiza iyo miti yagezwa no mu bitaro bya Gisenyi.
Twagirimana Eugene, Umukozi wa NUDOR(Ihuriro nyarwanda ry’abantu bafite ubumuga) avuga ko bubatse amazu ndetse bakanasanira imiryango yagizweho ingaruka n’imitingito ariko irimo abana bafite ubumuga.
Ati “Amazu twatanze harimo 5 twubatse bundi bushya y’imiryango yari isanzwe ikodesha amazu agasenywa n’imitingito nandi mazu 8 yari yarasenyutse yavuguruwe y’imiryango ifite abana bafite ubumuga (Abagenerwabikorwa) kuko abana babo basanzwe bafashwa bijyanye n’ubumuga bwabo.”
Twagirayezu akomeza avuga ko bazakomeza gufatikanya n’ubuyobozi mu gufasha abaturage bahawe amazu bakabasha kubona amazi n’amashanyarazi mu amzu bubatse.
Ishimwe Pacifique, Umuyobozi w’Akarere ka Rubavu wungirije ushinzwe imibereho myiza avuga ko mu karere ka Rubavu hakirangwa imiryango myinshi itagira aho ikinga umusaya, ariko uko ubushobozi buzajya buboneka Akarere kazajya kabatuza.
Ati “NUDOR dusanzwe dufatanya mu bikorwa bitandukanye, ari naho hajemo umushinga wo kubakira imiryango 13 ifite abana bafite ubumuga, kuba ababyeyi borohewe bakabona aho bakinga umusaya ubu barumva batuje, iyo ukodesha birakugora kuko abenshi baba bumva ko umwana ufite ubumuga aba aragira ibyo yangiriza, ubu turaza kureba igikurikiraho kugira ngo ubuzima bw’iyi miryango buhinduke.”
Ishimwe Pacifique akomeza avuga ko akarere mu nshingano zako harimo guha abaturage amashanyarazi n’amazi, mugihe umufatanyabikorwa bakaba bazagerageza kureba abaturage bahawe amazu ibyo babura bagafashwa gutuzwa heza habereye umunyarwanda.
Amazu yatashwe uyu munsi ni 13 agizwe n’amazu atanu yubatswe bushya, hagasanwa amazu 8 byose bikaba byaruzuye bitwaye agaciro ka Miliyozi 48.
Mu karere ka Rubavu habarurwa imiryango 1020 bafitiwe gahunda yo kubakirwa, muri uyu mwaka Akarere kari gafite umuhigo wo kubakira abasaga 148 abageze ku 110 bamaze gutuzwa kandi hari icyizere ko n’abasigaye umwaka w’ingengo y’imari uzasozwa bamaze gutuzwa.


text:
Bamwe mu batuye mu mirenge itandukanye y’akarere ka Rwamagana barasaba ubuyobozi ko bwabatunganyiriza imihanda iri muri ako karere irimo n’ibahuza n’utundi turere.
Kuba imihanda idakoze hari abanyarwamagana babigaragaza nk’ibidindiza ubuhahirane kandi bigatuma batanagera kuri zimwe muri zerivisi nk’izo ku mavuriro.
N’ubwo Ubuyobozi bw’akarere ka Rwamagana buvuga ko katabona amafaranga yo gukora imihanda yifuzwa icyarimwe, bwemera ko hari igiye gukorwa yihutirwa.
Ku ikubitiro imihanda bamwe muri aba baturage bashaka vuba na bwangu n’iyinjira mu ma ‘Quartier’ iyi bakunze kwita imigenderano, ihuza imidugudu cyangwa utugari.
Mukashyaka Flomina usanzwe ari umujyana w’ubuzima mu mudugu wa Bacyoro na mugenzi we Gatabazi Emanuel baturanye barasobanura akaga k’umuntu ugize ibyago byo kurembera mu rugo agakenera kujya ku ivuriro.
Flomina ati “ Iyo umubyeyi agize ikibazo bakampamagara bati umubyeyi agize ikibazo agiye ku nda ni ninjoro, nta modoka igomba kuhagera, nta moto igomba kuhagera, twe dukoresha ubutabazi nk’abaturage. Ariko twagira ngo mudukorere ubuvugizi baducire imihanda.”
Gatabazi nawe yunze murye ati “ Ntabwo imeze neza, aho umubyeyi ajya ku nda imbangukiragutabara zaza ugasanga ari ikibazo.”
Umuhanda uva hafi y’umujyi wa Rwamagana ugahuza imirenge y’ako karere n’aka Ngoma twombi two mu burasirazuba bw’u Rwanda, na wo ngo ntabwo ari nyabagendwa uko bikwiye, nyamara ngo utamaze igihe kinini.
Uyu kimwe n’iyindi iri mu mirenge itandukanye ngo iri gushyira abaturage mu ngorane nk’uko abayikoresha babivuga.
Umwe yagize ati “ Uyu muhanda wacu ugenda ukagera Ngoma warapfuye n’imodoka ziheramo, ni mu binogo, ni mu mazi.”
Mugenzi we ati “ Cyane cyane ikibazo kiba muri uyu muhanda, njya ntinya no kuhaza njyewe ubwanjye. Dore ejo bundi narahaje mvuye aha ntirimutseho gacye, mbona moto ikubise umwana.”
Umwe mu bamotari yagize ati “ Nk’umuhanda w’i Munyanga n’i Rubona, niho hantu dufite ikibazo, n’undi muhanda uduhuza na Ngoma nawo warapfuye.”
Ubuyobozi bw’akarere ka Rwamagana ntibuhakana ko imihanda abo baturage bavuga ikenewe koko, ariko bugaragaza ikibazo cy’ubushobozi bw’amafaranga.
Icyakora Kakooza Henry umunyamabanga nshingwabikorwa aherutse kubwira itangazamakuru rya Flash ko hari imihanda iri mu igenamigambi ry’akarere, hakaba hari n’iri mu ngengo y’imari ya VUP hakaba n’izakorwa mu miganda rusange y’abaturage.
Ati “ Imihanda ihuza imirenge akarere turashyiramo imbaraga tuyikore. Iyi mihanda ihuza utugari n’imidugudu izakorwa n’imirenge, ariko akarere kagashaka ingengo y’imari ya VUP iyo niyo gahunda ihari.”
Akarere ka Rwamagana kavuga ko Umuhanda ugahuza na ka Ngoma wo uzaba watangiye gusanwa mu mpera z’umwaka utaha kuko ngo nibwo ingengo y’imari yawo izaba yabonetse.
Tito DUSABIREMA


text:
Eric Habimana
Abuturiye isoko rya Kinazi riherereye mu Murenge wa Kinazi, Akarere ka Ruhango, baravuga ko babangamiwe n’umwanda baterwa n’abarirema, babura ubwiherero bakajya ku gasozi n’irunde rw’inzu zabo.
Isoko rya Kinazi ryubatse mu Kagari ka Burima, Umurenge wa Kinazi, Akarere ka Ruhango. ugeze ahitwa ko hubatse ubwirero bwagenewe abaje kurema iryo soko, ubona ko buhora bufunze ku buryo bigaragara ko butigeze bukoreshwa.
Bimenyimana David, Nyiramana Immaculéeana Mukandekezi Felecita, ni bamwe mu baturiye iryo soko, bavuga ko bafite impungenge ko kuba ridafite ubwiherero, abarirema bakaba biherera aho babonye, bishobora gushyira ubuzima bwabo mu kaga.
Aho bagira bati “mu byukuri urebye isoko nta bwiherero rifite pe, n’ubuhari ntabwo bukoreshwa, bagenda bihagarika iruhande rw’inzu, kuko baba babuze aho kwiherera, nko munsi y’amazu rimwe na rimwe usanga banahitumye, icyo twasaba Leta, ni uko mwadukorera ubuvugizi, iri soko rikubakirwa ubwiherero, kugira ngo abarema isoko bajye babona aho biherera, kuko turabona bishobora kuzatuma dukuramo indwara zitandukanye”.
Nsazabandi Pascal Umunyamabanga Nshingwabikorwa w’Umurenge wa Kinazi, na we yemeza ko koko iryo soko nta bwiherero rigira, akavuga ko icyo kibazo cyaturutse kuri koperative y’abafundi, yari yahawe kuricunga, akomeza avuga ko icyo kibazo cy’ubwiherero bw’isoko rya Kinazi, mu byumweru bibiri kizaba cyabonewe umuti.
Ati “hari ishyirahamwe ry’abafundi twagiranye amasezerano kugira ngo bubake ubwo bwiherero, kuko iryo soko koko turabizi ko nta bwiherero rifite, ahanini binaterwa n’imiterere mibi yiryo soko, gusa mu gihe kitarenze ibyumweru bibiri icyo kibazo kiraba cyabashije kubonerwa umuti”.
Ishami ry’Umuryango w’Abibumbye ryita ku buzima (OMS), rigaragaza ko mu bihugu bimwe na bimwe ku isi, cyane cyane ibikiri mu nzira y’amajyambere birimo n’u Rwanda, 62,5% by’abaturage, ni ukuvuga miliyari 4.5 batagira ubwiherero bukwiye.
Muri abo miliyoni 892 bakaba bituma ku gasozi, ndetse uko kuba bituma ku gasozi bikaba ari imwe mu mpamvu zikomeye zituma muri ibyo bihugu abantu barwara indwara ziterwa n’umwanda zirimo impiswi, inzoka zo mu nda n’izindi.


text:
DUKWIYE KUBWIRIZA ABATABWIRIZWA
IBICE BYO GUSOMA: Zaburi ya 95:1-7; Ezekiel 34: 11-16; 20-24; Matayo 25: 31-46.
Ndabasuhuje bene Data bakundwa. Ndashimira Imana yongeye kunkoresha mu kubagezeho Ijambo ryayo. Uyu munsi turaganira ku butumwa bugira buti: “Dukwiye kubwiriza abatabwirizwa”.
Gukandamiza abakene bisa n’ibyatangiranye n’amateka ya muntu. Nubwo Abisirayeli bari bazi ko kurengera abakene ari itegeko ry’Imana (Gut 15:9-11), inshuro nyinshi ntibaryubahirizaga nk’uko bivugwa n’Umuhanuzi Amosi: « Uwiteka aravuga ati ‘Ibicumuro bitatu bya Isirayeli, ndetse bine, bizantera kutabakuraho igihano kuko baguze umukiranutsi ifeza, n’umutindi bakamugura inkweto. Bifuza kureba abakene birenza umukungugu ku mutwe, ….’ » (Amosi 2:6 ; 8: 4-7). Ibi kandi bishimangirwa n’Umuhanuzi Ezekiyeli agira ati: « Abantu bo mu gihugu bagize urugomo bakajya bambura, ndetse bakagirira nabi abakene n’indushyi, n’uwigendera bakamurenganya » (Ezekiyeli 22:29). Ibyo byabaga abashumba barebera kuko no muri bo ubwabo hari abakeneshaga intama bashinzwe gukenura: «Nicyo gituma Umwami Uwiteka ababwira ati: ‘...Kuko mwabyigishije izirwaye zose urubavu, mukazisunikisha igitugu, mukazitera amahembe yanyu kugeza ubwo mwazitatanirije kure’ » (Ezekiel 34:20-21). Igihe cya Yesu nabwo abakene bafatwaga batyo. Abanditsi n’Abafarisayo baryaga ingo z’abapfakazi, kandi bakavuga amashengesho y’urudaca (Mat 23: 14). No muri iki gihe cyacu, abaciye bugufi ntibitabwaho uko bikwiye. Abantu benshi bishimira kuba inshuti z’Imana ariko bakirengagiza bagenzi babo. Umuntu abwira se cyangwa nyina ati: « Icyo najyaga kugufashisha nagituye Imana » (Mat 15:5). Bamwe bumva basura akarere Yesu yabagamo, bakanyura mu nzira yakundaga kugendamo, bakabona inkombe z’inyanja yakundaga kwicaraho yigisha, ndetse n’ibibaya hamwe n’imisozi yakundaga kwitegereza. Nyamara niba dushaka kugera ikirenge mu cya Yesu, icyo dukeneye si ukugera i Nazareti, i Kaperinawumu, cyangwa i Betaniya. Tutiriwe tujya iyo yose, dushobora kubona ibimenyetso by’ibirenge bya Yesu hafi y’ibitanda by’abarwayi, mu mazu y’abakene, mu tujagari two mu migi, ndetse n’ahantu henshi hari abantu bakeneye guhumurizwa.
Muby’ukuri, byari bikwiye ko inkuru ya Yesu iba “Inkuru Nziza” koko ku bantu bose harimo n’abakene. Iyo “Nkuru Nziza” ikwiye kubwirwa mbere na mbere abakeneye guhumurizwa kurenza abandi. Birababaje kuba abavugabutumwa benshi bashinga insengero mu mijyi gusa (ahari abantu bifite). Iyi migirire ntaho itandukaniye n’imigirire n’iy’ab’isi, aho « ufite baza »: iyo ziryamira imyugariro n’utagira n’inkomarutaro aba yifuza kukugabira. Mbese abarwayi sibo bakeneye umuganga nk’uko Yesu yabivuze? (Luka 5:31) Dukwiriye kubwiriza abatabwirizwa, guhumuriza abadafite ubahumuriza, kureberera abadafite ubarebera, kurambika ibiganza kubo abandi bahaye akato nta mpamvu, etc. Icyo nicyo gisobanuro nyacyo cy’Inkuru Nziza ya Yesu, kandi ni nacyo cyamuzanye mu isi: “kuvura abafite imvune mu mutima no kumenyesha imbohe ko zibohowe, no gukingurira abari mu nzu y’imbohe (…) gushyiriraho itegeko ab’i Siyoni barira, ryo kubaha ikamba mu cyimbo cy’ivu, n’amavuta yo kunezerwa mu cyimbo cy’ubwirabure, n’umwambaro w’ibyishimo mu cyimbo cy’umutima wihebye ... (Yes 61:1-3). Kuri Yesu, kumukorera ni ukugobotora abantu ku ngoyi y’ibibazo bibabuza umudendezo w’abana b’Imana. Ni nayo mpamvu Yesu yavuze ko iyo tugiriye neza abaciye bugufi ariwe tuba tubigiriye (Mat 25:40).
Yesu yavuze ko abatita ku baciye bugufi ntaho batandukaniye n’abandi banyabyaha, ndetse ko ari « ibivume » kandi ko bazahanishwa gushyirwa mu muriro w’iteka watunganirijwe Umwanzi n’abamarayika be (Mat 25 :41). Kuba bariswe ibivume ndetse bakagereranywa n’ihene bigaragaza uburemere bw’icyaha cyabo aricyo kudaha agaciro Yesu n’umurimo wamuzanye mu isi. Umuntu witwa umukirisitu ariko akirengagiza abadafite shinge na rugero, kimwe n’abandi banyabyaha bose afite imico myinshi ahuriraho n’ihene. Reka ntange ingero nke: ihene, ipfukamira ubusa ndetse usanga yarakobotse amavi; ubonye amavi yayo wagirango irasenga ariko siko biri. Uko niko hari abantu bahora bapfukamye ubabona akagira ngo barasenga kandi badasenga. N’ubwo bakwiyiriza ubusa ntacyo bibamarira kuko batabikora nk’uko Uwiteka ashima (Yes 58:6). Ihene na none igira imbabazi nke ku bana bayo ugererenyije n’intama. Iyo ihene ikibyara ushobora gufata akana kayo ukakubikira ukayahura nta kibazo. Hari abakungu benshi usanga abana babo cg abandi bantu bafitanye amasano ya hafi babayeho mu buzima bubi cyane. Utagiriye imbabazi uwo yibyariye, ntabwo azazigirira rubanda. Ihene igira indi mico myinshi mibi ntarondoye ihuriraho n’abanyabyaha (gukubagana; kwambara ubusa; ubunebwe; kutayoboka shebuja; ubwibone; ibyagereranywa n’ubusambanyi; etc).
Yesu yabwiye abigishwa be ko hazaba umunsi ukomeye w’urubanza, aho abafite imico nk’iy’ihene bazashyirwa ku ruhande. Mu kuvangura intama n’ihene Yesu azashingira ku kuba umuntu yaritaye cg atitaye ku boroheje hanyuma y’abandi: “Umwami azabwira abari iburyo bwe ati ‘nimuze… nari mfite inyota mumpa icyo nywa, nari umushyitsi murancumbikira, nari nambaye ubusa muranyambika, nari ndwaye muransura, nari mu nzu y’imbohe muza kundeba. Azabwira n’abari ibumoso ati ‘ni mumve imbere…nari nshonje ntimwamfungurira, nari mfite inyota ntimwampa icyo nywa, nari umushyitsi ntimwancumbikira, nari nambaye ubusa ntimwanyambika, nari umurwayi no mu nzu y’imbohe ntimwansura’” (Mat 34-36 41-43).
Imana yahaye abakire ubutunzi kugira ngo bafashe abakene ariko ntibabyitaho; uhubwo bumva bafite isumbwe kuri bo. Ibyo byose Yesu arabireba, kandi umunsi umwe azabwira ababigenje gutyo ati: “cya gihe mwari mumerewe neza ku meza yanyu ateguyeho ibyo kurya by’amoko menshi, jyewe nicirwaga n’inzara ku muhanda. Igihe mwari munezererewe mu mazu yanyu y’akataraboneka, burya sinagiraga aho ndambika umusaya. Igihe utubati twanyu twari twuzuye imyenda y’amoko yose, jye sinari mfite icyo nambara. Igihe mwari muhugiye mu byo kwinezeza, jye nababarizwaga mu nzu y’imbohe. Igihe mwatangaga utwo mushigaje muduha abashonji b’abakene; igihe mwahaga abo bakene utwenda dushaje, mbese mwari muzi ko mubigirira umwami w’icyubahiro? Azababwira ati iminsi yose nari iruhande rwanyu mu buryo bw’imbabare, ariko mwaranyirengagije.
Bene Data, nubwo hari imiryango itandukanye yita ku bashonji, hari miliyoni nyinshi z’abantu bicwa n’inzara nyamara ku rundi ruhande hari abamena ibyo kurya. Ibyo bituma abakene badashobora gusobanukirwa iby’urukundo rwa Kristo. Mbese ibintu biramutse bihindutse tukajya mu mwanya wabo, ni iki twakwifuza ko badukorera? Ibyo rero ni byo, mu bushobozi dufite, dusabwa kubagirira. Itegeko Kristo adutegeka, kandi ari ryo rizadutsinda cyangwa rikadutsindishiriza mu rubanza, ni iri: “Nuko ibyo mushaka ko abantu babagirira byose mube ari ko mubagirira namwe” (Matayo 7:12). Kuri wa munsi ukomeye w’urubanza, abanze gukorera Kristo, abakomeje kwihugiraho no kwiyitaho ubwabo bonyine, umucamanza w’isi yose azabaherereza ku ruhande rumwe n’inkozi z’ibibi kandi bazahabwa igihano kimwe n’icyazo. Usibye n’ibyo, Ijambo ry’Imana ritubwira ko uha abakene atazakena, ariko ubirengagiza azahaga imivumo myinshi (Imig 28:27). Ugiriwe ubuntu bwo kuburirwa hakiri kare; ubu ugiye gukora iki? Ukwiye kugira umuhigo uhigira imbere y’Imana aka kanya wo kugira uwo wambika; uwo ufungurira; uwo uha icyo kunywa; cg uwo wazajya kureba uri mu nzu y’imbohe. Yesu aguhe umugisha!
Amahoro Imana itanga aruta ayo umuntu wese yakwibwira ajye arinda imitima yanyu n’ubwenge bwanyu, kugira ngo mukomeze kumenya no gukunda Imana n’Umwana wayo Yesu Kristo Umwami wacu. Kandi umugisha w’Imana ishobora byose, Data wa twese, Umwana, kandi Umwuka Wera ube muri mwe, kandi ugumane namwe iminsi yose. Amina!
Arch. SEHORANA Joseph (EAR Shyogwe)
WatsApp: 0788730061
Website: http://www.sehorana.com/
E-mail: sehojo2007@yahoo.fr
Add a comment


text:
Isomo rya 1: Izayi 1, 10.16-20
Nimwumve ijambo ry’Uhoraho, mwe batware ba Sodoma, mutege amatwi inyigisho y’Imana yanyu, bantu ba Gomora!Nimwiyuhagire, mwisukure, nimumvane imbere ibikorwa bibi byanyu, kandi muherukire aho kugira nabi! Nimwige gukora ikiri icyiza, muharanire ubutabera, murenganure urengana, murwane ku mpfubyi, mutabare umupfakazi. Uhoraho avuze atya: Nimuze tuburane! N’aho ibyaha byanyu byatukura nk’indubaruba, bizahinduka urwererane nk’urubura. Naho niba byatukuraga nk’umuhemba, bizererana nk’ubwoya bw’intama. Niba kandi mwemeye kumvira, muzarya ku byiza byeze mu gihugu. Naho niba mubyanze, mugakomeza kuganda, inkota ubwayo ni yo izabarya. Uwo ni Uhoraho ubivuze.
Zaburi ya 49(50) 7ab.8, 13-14, 16bc-17, 21ab.23a
« Tega amatwi, muryango wanjye, ngiye kuvuga;
Israheli we, hari icyo ngiye kugushinja.
Ibitambo untura si byo nguhora,
kuko ibitambo byawe bitwikwa bimpora imbere.
« Ese koko nkeneye kurya inyama z’ibimasa,
cyangwa kunywa amaraso y’amasekurume ?
Ahubwo jya utura Imana igitambo cyo kuyishimira,
kandi wuzuze amasezerano wagiriye Umusumbabyose.
« Kuki ushyanukira gutondagura amategeko yanjye,
no guhoza ku rurimi isezerano ryanjye,
nyamara ntukunde gukosorwa,
maze amagambo yanjye ukayata hirya?
« Ibyo ni byo ukora, none ukabona ko naceceka?
Wibwira se ko meze nkawe?
Untura ibisingizo ho igitambo, ni we umpa ikuzo. »
Ivanjili ya Mutagatifu Matayo 20,1-12
Nuko Yezu abwira rubanda n’abigishwa be, ati «Abigishamategeko n’Abafarizayi bicaye ku ntebe ya Musa: nuko rero, nimukore kandi mukurikize icyo bababwira cyose, ariko ntimukigane imigenzereze yabo, kuko bavuga kandi ntibakore. Bahambira imitwaro iremereye, bakayikorera abantu, ariko bo bakanga kuyikozaho n’urutoki! Muri byose bakorera kugira ngo abantu bababone. Ni cyo gituma barushanwa gutwara ku kuboko no ku gahanga udupapuro twanditseho Amategeko, n’incunda z’imyambaro yabo bakazigira ndende. Bakunda ibyicaro bya mbere aho batumiwe, n’intebe za mbere mu masengero, bagakunda kuramukirizwa ku karubanda no kumva abantu babita ’Mwigisha’. Mwebweho ntimugatume babita ’Mwigisha’, kuko Umwigisha wanyu ari umwe gusa, mwese mukaba abavandimwe. Ku isi ntimukagire uwo mwita Umubyeyi wanyu, kuko mufite Umwe gusa, Imana Data uri mu ijuru. Ntimukemere ko babita ’Abayobozi’, kuko mufite Umuyobozi umwe gusa, ari we Kristu. Umukuru muri mwe azabe umugaragu wanyu. Uzikuza wese azacishwa bugufi, naho uzicisha bugufi azakuzwa.


text:
MWENERUSAKE AJYA I BWAMI KUGARUZA INKA ZA SE ZANYANZWE
Kuva icyo gihe Rusake rwa Mugambira yageza mu gicuku ikabika, ikivuga iti: ahari akenge haba n’akantu.
Kera habayeho inkoko Rusake; yari atunze ishyo ry’inka. Bukeye abantu bajya kuyirega i bwami, bati: nta nkoko yo gutunga inka.
Umwami yohereza abantu kwica iyo nkoko no kumuzanira izo nka zayo. Zigeze ibwami, azigabira umugaragu we, agira ati: nta nka z’inkoko. Rusake yapfuye asize imfubyi, iyo mfubyi imaze gukura, yiyemeza kugaruza inka za se zanyazwe n’umwami.
Bigeze aho wa mwana Mwenerusake ashyira yombi mu nzira. Atararenga umutaru, aca imitwe n’injagwe. Injangwe iramubwira iti: kaze mboga zizanye. Uragwahe ko hagenze mama, Nyirahuku! Undi ati: nanjye hagenze data Rusake n’ubwo yapfuye bwose. Iti: ngiye kubaza ibya data ibwami. Injangwe yumvise ko Mwenerusake agiye ibwami kubaza inka za se zanyazwe, iti: uwaguherekeza ntiwazamugabira muri izo nka? Mwenerusake ati: shyuuu, ubwo unshyize igorora! Nzaguha mwo inka yonsa. Nuko injangwe ijya inyuma ya Mwenerusake, barashorerana bagana ibwami.
Zigeze hirya, zihura na Bihehe. Bihehe iti: Mwenerusake uragana he? Undi ati: ndajya kubaza ibya data byaheze ibwami. Bihehe iti: ndumva duhwanyije ibyago. Nanjye umugabo wanjye yapfuye ejo bundi, none intumbi ye iracyari mu nzu. Nabuze abamfasha kumuhamba, none ndayihunze ngo ye kugumya kunukira. Ngize n’Imana ubwo nkubonye, hogi tujyane ugende unyibagiza aka kababaro. Mwenerusake ati: sinjye wanze umperekeza, ngwino tugende.
Bigeze imbere bisakirana n’intare. Ibaza Mwenerusake iti: urajya he n’aba bagaragu bawe? Undi ati: ndajya gushaka ibya data byaheze ibwami. Intare, iti: nanjye ukajya kunyereka ibwami, sindahagera, mba mu ishyamba hariya. Mwenerusake arayisubiza ati: sijye wanga ungaragira, jya inyuma tugende. Birakomeza bigera aho inzovu igangamye mu nzira, yayuzuye.
Mwenerusake arayibwira ati: ko wabambiye inzira wa mugabo we. Inzovu iti: ko mbona mushoreranye, muragana he mwa bagabo mwe? Mwenerusake ati: aho tujya nawe turagukeneye, tugiye ibwami kugaruza inka za data zahaheze. Inzovu iti: niba ari amaboko mushaka ndayafite, bibaye no kurwana nabafasha. Mwenerusake ati: ntugasonze! N’uwakwitabaza, yabona wowe.
Mwenerusake n’ingabo ze barashogoshera n’ibwami. Izo ngabo z’ibikoko zigeze ku karubanda, amaruru aravuga ngo ibwami haratewe. Ab’ibwami barisuganya baza kuzikumirira ku karubanda. Umwe muri bo ajya kubwira umwami ati: twatewe, twetewe n’ingabo z’ibisimba. Umwami ati: genda winjize umutware wazo, aze tuvugane. Mwenerusake arinjira. Asanga umwami atetse ku ntebe ye ya cyami.
Mwenerusake amugeze imbere yikora mu birokoroko, ikubita icyivugo iti: ndi mwenerusake na nyirarusake, Rutukuzandoro rwa Ndanzekunyagwa, nje gushaka inka za data mwanyaze. Umwami ati: zirahari, kandi ngiye kukoherereza umuntu ujya kuziguha. Intumwa y’umwami iraza ijyana mwenerusake munzu y’inkoko.
Ikingura umuryango iyijugunyamo, amasake arayishoka, avuga ati: aka kavunamuheto kavuye he? Mwenerusake arataka ati: njangwe yanjye, ndapfuye. Ya njangwe yari isigaye ku irembo iragungira, ikubita urugi yisuka muri y’amasake y’ibwami, irayica irayamara.
Ab’ibwami bumvise urusaku rw’inkoko baza biruka basanga ya njangwe za nkoko yazishe yazimaze. Barayibwira bati: ubanza izo nkoko zagukubaganiye, reka tuguhe ahandi ujya kuba wicaye utegereze intumwa y’umwami.
Nuko barahendahenda, bayijyana mu nzu y’ihene. Imaze kugeramo, ihene ziyitera amahembe zishaka no kuyinyukanyuka. Mwenerusake ikoma akaruru iti: ntabara umvune, bihehe byanjye, ihene z’ibwami ziranyishe. Impyisi Bihehe imaze kubyumva, irasimbuka yiroha muri ya nzu y’ihene, igezemo irazibwira iti: nkaha ni he mwa mbwa mwe z’ihene mwihaye gucokoza databuja? Mwenerusake arayibwira ati: ngaya amafunguro naguteganyirije, nawe reba uko ubyifatamo! Nuko impyisi imaze kuzinigagura no kuzica, itangira kuzirya.
Hashize akanya, ab’ibwami baza kureba niba za hene zarangije kwica ka gasake. Bakihagera, basanga inzu yuzuyemo imirambo y’ihene. Bazikubise amaso barumirwa, bagenda biruka babwira umwami bati: ka gakoko kararikoze, ntitwakubwiye ko atari isake isanzwe! Umwami ati: reka mbereke: mugende mufate ako kontazi k’isake, mugashyire mu kiraro cy’inyana maze zikaribate.
Abantu baragenda bagashyira mu kiraro cy’inyana. Inyana zibonye mwenerusake ziramushokera. Rusake rwa Mugambira ikubita amababa itaka cyane iti: Ntare yanjye mpambya, ndapfuye. Intare irirasa no mu kiraro cy’inyana ngo puuu. Iza itontoma, ishinyitse amenyo. Inyana zose ziyibonye, zitura hasi. Intare iziraramo irazica. Irangije kuzica irivuga.
Ab’ibwami bayumvise baza biruka. Bageze mu kiraro cy’inyana basanga imirambo gusa. Birukira kubwira umwami bati: turarikoze. Ya sake si inkoko isanzwe, yari yaramize intare. Umwami ati: nimutabare, muyijyane mu kiraro cy’inka maze zice iryo shyano ry’isake.
Intumwa z’umwami ziraza, zifata ya sake ziyijugunya mu kiraro cy’inka. Inka ziyibonye ziyisamira hejuru ziyikubita amahembe. Isake si ugutaka, noneho ivuga igonga iti: Nzovu yanjye ntabara, noneho ndapfuye, birarangiye. Ya nzovu iramwumva. Ikubita umutonzi wayo ku myugariro y’ikiraro cy’inka, irayisesa, yinjira ivuvumanga. Inka ziyibonye zishya ubwoba, ziturira hasi icyarimwe. Inzovu imaze kuzigera hejuru, irazinyukanyuka irazihwanya. Irangije irisohokera.
Abantu b’ibwami baje kureba, basanga za nka zose zabaye imirambo. Birukira kubwira umwami bati: tabara, ririya shyano rya Mwenerusake, urihe inka za se, naho ubundi nitwe dutahiwe.
Umwami yohereza abantu, babwira rusake bati: ngwino tujye kuguha inka za so, maze utuvire aha. Baragenda barazimwereka, arashorera arataha. Ageze iwe aziha abashumba ba se bazijyana mu rwuri barazikenura nk’uko babigiraga mbere hose. Nuko mwenerusake aratunga aratunganirwa. N’abari barareze se ibwami ngo nta nkoko ikwiye gutunga inka, bose ntibongera kurevura. Kuva icyo gihe Rusake rwa Mugambira yageza mu gicuku ikabika, ikivuga iti: ahari akenge haba n’akantu. Si nge wahera.
Ifoto: @hamann